Proposta għal DIRETTIVA TAL-PARLAMENT EWROPEW U TAL-KUNSILL dwar l-akkwist minn entitajiet li joperaw fis-setturi tas-servizzi tal-ilma, l-enerġija, it-trasport u postali /* KUMM/2011/0895 finali - 2011/0439 (COD) */





MEMORANDUM TA’ SPJEGAZZJONI 1. Kuntest tal-proposta – Raġunijiet għall-proposta u l-għanijiet tagħha L-istrateġija Ewropa 2020 għal tkabbir intelliġenti, sostenibbli u inklużiv [COM(2010) 2020] hija msejsa fuq tliet prijoritajiet li jirrinfurzaw reċiprokament lil xulxin u li huma relatati ma’ xulxin: l-iżvilupp ta’ ekonomija msejsa fuq l-għarfien u l-innovazzjoni; il-promozzjoni ta’ ekonomija li tuża r-riżorsi b’effiċjenza, b’livell baxx ta’ emissjonijiet tal-karbonju u li hi aktar kompetittiva; u t-trawwim ta’ ekonomija b’livell għoli ta’ impjieg li twassal għall-koeżjoni soċjali u territorjali. L-akkwist pubbliku għandu rwol ewlieni fl-istrateġija Ewropa 2020 bħala wieħed mill-istrumenti bbażati fuq is-suq li għandu jintuża biex jinkisbu dawk l-għanijiet billi jtejjeb l-ambjent tan-negozju u l-kundizzjonijiet għan-negozji biex jiġġeddu u billi jħeġġeġ użu akbar ta’ akkwist pubbliku ekoloġiku li jappoġġja l-bidla lejn ekonomija li tuża r-riżorsi b’effiċjenza u b’livell baxx ta’ emissjonijiet ta’ karbonju. Fl-istess ħin, l-istrateġija Ewropa 2020 tisħaq li l-politika ta’ akkwist pubbliku għandha tiżgura l-aktar użu effiċjenti tal-fondi u li s-swieq ta’ akkwist għandhom jinżammu miftuħin madwar l-Unjoni kollha. Fid-dawl ta’ dawk l-isfidi, il-leġiżlazzjoni eżistenti dwar l-akkwist pubbliku teħtieġ li tiġi riveduta u modernizzata sabiex tkun iżjed xierqa biex tittratta l-kuntest politiku, soċjali u ekonomiku li qed jevolvi. Din tikkonċerna mhux biss l-akkwisti mill-Istat u mill-awtoritajiet pubbliċi, iżda anki l-għoti ta’ kuntratti minn operatur tal-utilitajiet li għandhom is-sistema speċifika tal-akkwisti tagħhom. Fil-komunikazzjoni tagħha tat-13 ta’ April 2011 dwar “L-Att dwar is-Suq Uniku: Tnax-il xprun sabiex jiġi stimulat it-tkabbir u r-rinfurzar tal-fiduċja”, fost it-tnax-il azzjoni ewlenija prijoritarja tagħha li għandhom jiġu adottati mill-istituzzjonijiet tal-UE qabel it-tmiem tal-2012 il-Kummissjoni Ewropea inkludiet qafas leġiżlattiv rivedut u modernizzat għall-akkwist pubbliku sabiex tagħmel l-għoti tal-kuntratti aktar flessibbli, u sabiex tippermetti użu aħjar tal-kuntratti pubbliċi b’appoġġ għall-politiki l-oħra. Din il-proposta għandha żewġ għanijiet kumplimentari: · Li żżid l-effiċjenza tal-infiq sabiex ikunu żgurati l-aħjar riżultati tal-akkwist pubbliku f’termini ta’ valur għall-flus. Dan jimplika b’mod partikolari s-simplifikazzjoni u l-flessibilizzazzjoni tar-regoli tal-akkwist pubbliku eżistenti. Proċeduri simplikati u aktar effiċjenti sejrin ikunu ta’ benefiċċju għall-atturi ekonomiċi kollha u jiffaċilitaw il-parteċipazzjoni tal-SMEs u l-offerenti transkonfinali. · Li tippermetti lix-xerrejja jagħmlu użu aħjar tal-akkwist b’appoġġ għall-miri soċjali komuni bħall-protezzjoni tal-ambjent, effiċjenza ogħla fir-riżorsi u l-enerġija, il-ġlieda kontra t-tibdil fil-klima, il-promozzjoni tal-innovazzjoni, l-impjiegi u l-inklużjoni soċjali u l-iżgurar tal-aħjar kundizzjonijiet possibbli għall-għoti ta’ servizzi soċjali ta’ kwalità għolja. – Kuntest ġenerali L-akkwist pubbliku għandu rwol importanti fil-prestazzjoni ekonomika globali tal-Unjoni Ewropea. Fl-Ewropa, ix-xerrejja pubbliċi jonfqu madwar 18 % tal-PDG fuq il-provvisti, ix-xogħlijiet u s-servizzi. Minħabba l-volum ta’ xiri, l-akkwist pubbliku jista’ jintuża bħala lieva b’saħħitha biex jinkiseb Suq Uniku li jrawwem tkabbir intelliġenti, sostenibbli u inklużiv. Il-ġenerazzjoni attwali ta’ Direttivi dwar l-akkwisti pubbliċi – id-Direttivi 2004/17/KE[1] u 2004/18/KE[2] – huma l-prodott ta’ evoluzzjoni twila li bdiet fl-1971 bl-adozzjoni tad-Direttiva 71/305/KEE. Billi jiggarantixxu proċeduri trasparenti u mhux diskriminatorji, dawn id-Direttivi għandhom l-għan prinċipali li jiżguraw li l-atturi ekonomiċi minn madwar is-Suq Uniku jibbenefikaw bis-sħiħ mil-libertajiet bażiċi fil-kompetizzjoni għall-kuntratti pubbliċi. Evalwazzjoni ekonomika komprensiva uriet li d-Direttivi dwar l-akkwisti laħqu l-għanijiet tagħhom b’mod kunsiderevoli. Dawn wasslu għal aktar trasparenza u livelli ogħla ta’ kompetizzjoni filwaqt li kien hemm iffrankar sostanzjali permezz tal-prezzijiet aktar baxxi. Madankollu, il-partijiet interessati talbu għal reviżjoni tad-direttivi dwar l-akkwisti pubbliċi sabiex jiġu simplifikati r-regoli, tiżdied l-effiċjenza u l-effikaċja tagħhom u jsiru aktar adatti biex jittrattaw il-kuntest politiku, soċjali u ekonomiku li qed jevolvi. Proċeduri ssimplifikati u aktar effiċjenti se jżidu l-flessibilità għall-awtoritajiet kontraenti, ikunu ta’ benefiċċju għall-atturi ekonomiċi kollha u jiffaċilitaw il-parteċipazzjoni tal-SMEs u l-offerenti transkonfinali. Regoli mtejba dwar l-akkwist sejrin jippermettu wkoll lill-entitajiet kontraenti sabiex jagħmlu użu aħjar tal-akkwist b’appoġġ għall-miri soċjali komuni, bħall-protezzjoni tal-ambjent, effiċjenza ogħla tar-riżorsi u l-enerġija u l-ġlieda kontra t-tibdil fil-klima, il-promozzjoni tal-innovazzjoni u l-inklużjoni soċjali, u l-iżgurar tal-aħjar kundizzjonijiet possibbli għall-għoti ta’ servizzi soċjali ta’ kwalità għolja. Dawk l-orjentazzjonijiet kienu kkonfermati mir-riżultati ta’ konsultazzjoni tal-partijiet interessati mwettqa mill-Kummissjoni Ewropea fir-rebbiegħa 2011, fejn maġġoranza kbira ħafna tal-partijiet interessati appoġġaw il-proposta li tirrevedi d-Direttivi dwar l-akkwisti sabiex tadattahom b’mod aħjar għall-isfidi ġodda li jiffaċċjaw ix-xerrejja u l-atturi ekonomiċi. – Dispożizzjonijiet eżistenti fil-qasam tal-proposta Flimkien mad-Direttiva l-ġdida proposta dwar l-akkwist minn awtoritajiet pubbliċi, il-proposta se tieħu post id-Direttivi 2004/17/KE u 2004/18/KE bħala l-elementi ewlenin tal-qafas leġiżlattiv għall-akkwist pubbliku tal-Unjoni Ewropea. Id-Direttiva sejra tkun ikkumplimentata bl-elementi ulterjuri ta’ dak il-qafas leġiżlattiv: · Id-Direttiva 2009/81/KE[3] tistabbilixxi regoli speċifiċi għall-kuntratti pubbliċi għas-sigurtà sensittiva u d-difiża, · Id-Direttiva 92/13/KEE[4] tistabbilixxi standards komuni għal proċeduri ta’ reviżjoni nazzjonali biex jiġi żgurat li jkun hemm disponibbli mezzi rapidi u effettivi ta’ rimedju fil-pajjiżi kollha tal-UE fil-każijiet fejn l-offerenti jikkunsidraw li kuntratti ġew mogħtija b’mod inġust. – Konsistenza ma’ politiki u għanijiet oħra tal-Unjoni Din l-inizjattiva timplimenta l-istrateġija Ewropa 2020 għal tkabbir intelliġenti, sostenibbli u inklużiv [COM(2010) 2020] u l-Inizjattivi Ewlenin Ewropa 2020 dwar Aġenda Diġitali għall-Ewropa [COM(2010) 245], l-Unjoni tal-Innovazzjoni [COM(2010) 546], Politika Industrijali Integrata għall-Era tal-Globalizzazzjoni [COM(2010) 614], l-Enerġija 2020 [COM(2010) 639] u Ewropa li tuża r-Riżorsi b’Effiċjenza [COM(2011) 21]. Timplimenta wkoll l-Att dwar is-Suq Uniku [COM(2011) 206], b’mod partikolari t-tnax-il azzjoni ewlenija tiegħu “Qafas Leġiżlattiv tas-Swieq Pubbliċi Rivedut u Aġġornat”. Din hija inizjattiva strateġika tas-CWP 2011. 2. Konsultazzjoni mal-partijiet interessati u valutazzjoni tal-impatt – Konsultazzjoni mal-partijiet interessati Metodi ta’ konsultazzjoni, is-setturi prinċipali fil-mira u l-profil ġenerali ta’ dawk li wieġbu Fis-27 ta’ Jannar 2011, il-Kummissjoni Ewropea ppubblikat Green Paper dwar l-immodernizzar tal-politika tal-UE dwar l-akkwist pubbliku — Lejn Suq Ewropew tal-Akkwist iżjed effiċjenti[5] li tniedi konsultazzjoni pubblika wiesgħa dwar l-għażliet għall-bidliet leġiżlattivi sabiex tagħmel l-għoti ta’ kuntratti aktar faċli u aktar flessibbli u sabiex tippermetti użu aħjar tal-kuntratti pubbliċi b’appoġġ għall-politiki l-oħrajn. L-għan tal-Green Paper kien li jidentifika għadd ta’ oqsma ewlenin għar-riforma u titlob għall-fehmiet tal-partijiet interessati dwar għażliet konkreti għall-bidla leġiżlattiva. Fost il-kwistjonijiet koperti kien hemm il-ħtiġijiet għas-simplifikazzjoni u l-flessibilizzazzjoni tal-proċeduri, l-użu strateġiku tal-akkwist pubbliku għall-promozzjoni ta’ għanijiet oħra ta’ politika, it-titjib tal-aċċess għall-SMEs għall-kuntratti pubbliċi u l-ġlieda kontra l-favoritiżmu, il-korruzzjoni u l-kunflitti ta’ interess. Il-konsultazzjoni pubblika għalqet fit-18 ta’ April 2011 u ntlaqgħet b’rispons qawwi. B’kollox, waslu 623 tweġiba, li ġew minn varjetà wiesgħa ta’ gruppi interessati inkluż awtoritajiet ċentrali tal-Istati Membri, xerrejja pubbliċi lokali u reġjonali u l-assoċjazzjonijiet tagħhom, intrapriżi, assoċjazzjonijiet industrijali, studjużi, organizzazzjonijiet tas-soċjetà ċivili (inklużi t-trejdjunjins) u ċittadini individwali. Il-maġġoranza tat-tweġibiet oriġinaw mir-Renju Unit, mill-Ġermanja, minn Franza u, f’ammont anqas, mill-Belġju, mill-Italja, mill-Pajjiżi l-Baxxi, mill-Awstrija, mill-Isvezja, minn Spanja u mid-Danimarka. Ir-riżultati tal-konsultazzjoni ġew imqassra f’dokumenti ta’ sinteżi[6] u ġew ippreżentati u diskussi waqt konferenza pubblika fit-30 ta’ Ġunju 2011[7]. Sommarju tat-tweġibiet u ta’ kif dawn ġew ikkunsidrati Maġġoranza kbira ħafna tal-partijiet interessati apprezzaw l-inizjattiva tal-Kummissjoni li tfittex li tiġi riveduta l-politika attwali ta’ akkwist pubbliku. Fost is-suġġetti differenti diskussi fil-Green Paper, il-partijiet interessati għamlu enfasi partikolarment qawwi fuq il-ħtieġa li jiġu ssimplifikati l-proċeduri u li dawn isiru aktar flessibbli. Kien hemm ukoll kunsens fost il-gruppi tal-partijiet interessati kollha li r-regoli dwar l-akkwist mill-utilitajiet kienu għadhom rilevanti. Maġġoranza kbira ta’ dawk li wieġbu qablu li kien għad hemm bżonn ta’ sett speċifiku ta’ regoli li jridu jiġu applikati għall-operaturi ta’ utilitajiet pubbliċi u li r-regoli differenti li japplikaw għall-operaturi ta’ utilitajiet b’mod adegwat jirriflettu l-karattru speċifiku tal-akkwist ta’ utilitajiet. Bl-istess mod, maġġoranza kbira ta’ dawk li wieġbu jaqblu li l-kriterji użati għad-definizzjoni tal-entitajiet suġġetti għar-regoli dwar l-utilitajiet (l-attivitajiet imwettqa mill-entitajiet ikkonċernati, l-istatut legali tagħhom u, fejn dawn huma privati, l-eżistenza ta’ drittijiet speċjali jew esklussivi) għadhom xierqa u għandhom jinżammu. Bosta minn dawk li wieġbu jaqblu wkoll li l-ethos li jfittxu li jagħmlu profitt jew kummerċjali tal-kumpaniji privati ma jistgħux jiġu kkunsidrati bħala suffiċjenti biex jiggarantixxu akkwist oġġettiv u ġust, jekk dawk il-kumpaniji qed joperaw fuq il-bażi ta’ drittijiet speċjali jew esklussivi. L-opinjonijiet tal-partijiet interessati dwar l-użu strateġiku tal-akkwist pubbliku biex jinkisbu l-għanijiet soċjali tal-istrateġija Ewropa 2020, kienu mħallta. Bosta partijiet interessati, speċjalment in-negozji, urew riluttanza ġenerali għall-idea li l-akkwist pubbliku jintuża bħala appoġġ għal għanijiet oħra ta’ politika. Partijiet interessati oħra, b’mod partikolari l-organizzazzjonijiet tas-soċjetà ċivili, appoġġaw bis-sħiħ dan it-tip ta’ użu strateġiku u rrakkomandaw li jkun hemm bidliet profondi fl-istess prinċipji tal-politika dwar l-akkwist pubbliku tal-Unjoni Ewropea. – Ġbir u użu ta’ kompetenzi Flimkien mal-konsultazzjoni tal-Green Paper, il-Kummissjoni Ewropea fl-2010/2011 wettqet evalwazzjoni komprensiva tal-impatt u l-effikaċja tal-leġiżlazzjoni tal-akkwist tal-UE, abbażi ta’ korp estensiv ta’ evidenza u ta’ riċerka indipendenti ġdida. L-istudji evalwaw prinċipalment l-ispiża u l-effikaċja tal-proċeduri ta’ akkwist, il-kwistjonijiet ta’ akkwist transkonfinali, l-aċċess tal-SMEs għas-swieq ta’ akkwist u l-użu strateġiku tal-akkwist fl-Ewropa. Fir-rigward ta’ akkwist ta’ utilitajiet, l-evalwazzjoni eżaminat jekk is-setturi tal-utilitajiet humiex bħalissa aktar esposti għall-kompetizzjoni milli kienu fil-mument tal-adozzjoni tar-reġim ta’ akkwist. Is-sejbiet tal-valutazzjoni wrew li l-attività leġiżlattiva biex jiġi liberalizzat l-aċċess għal setturi ta’ utilità, għad ma ttraduċitx fi pressjoni kompetittiva sostnuta u effettiva fuq l-operaturi eżistenti. F’ħafna mis-setturi ta’ utilità, għadhom qed jiġu osservati livelli għolja ta’ konċentrazzjoni tas-suq jew kompetizzjoni anemika. L-evalwazzjonijiet ikkonkludew li l-kundizzjonijiet ma evolvewx sal-punt li l-kompetizzjoni tista’ titqies bħala b’saħħitha biżżejjed fuq bażi wiesgħa tas-settur biex tippermetti l-esklużjoni ta’ setturi mill-kamp ta’ applikazzjoni tad-Direttiva dwar l-akkwist ta’ utilitajiet. Ir-raġuni fundamentali tad-Direttiva tkompli tapplika b’mod ġenerali filwaqt li eżenzjonijiet speċifiċi mill-applikazzjoni tar-regoli ta’ akkwist jistgħu jiġu ġġustifikati fuq il-bażi ta’ analiżi approfondita, każ b’każ. – Valutazzjoni tal-impatt Il-valutazzjoni tal-impatt u s-sommarju eżekuttiv tagħha jagħtu ħarsa ġenerali lejn l-għażliet differenti għal kull wieħed mill-ħames gruppi ta’ problemi bażiċi (l-organizzazzjoni amministrattiva, il-kamp ta’ applikazzjoni, il-proċeduri, l-akkwist strateġiku u l-aċċess għas-swieq ta’ akkwist). Abbażi ta’ analiżi tal-vantaġġi u l-iżvantaġġi tal-għażliet differenti, ġie identifikat pakkett ta’ għażliet preferut li għandu jtejjeb is-sinerġiji bejn is-soluzzjonijiet differenti li jippermettu l-iffrankar minħabba tip wieħed ta’ azzjoni biex jiġu newtralizzati l-ispejjeż relatati li huma kkawżati minn ieħor (eż. il-possibbiltà ta’ żieda fir-rekwiżiti proċedurali kkawżata minn azzjonijiet ta’ akkwist strateġiku tista’ tkun parzjalment newtralizzata permezz tal-iffrankar marbuta mat-tfassil imtejjeb ta’ proċeduri ta’ akkwist). Dawk l-għażliet preferuti jiffurmaw il-bażi tal-proposta preżenti. L-abbozz ta’ rapport dwar il-Valutazzjoni tal-Impatt ġie analizzat mill-Bord tal-Valutazzjoni tal-Impatt, li talab għal emendi li jikkonċernaw b’mod partikolari l-identifikazzjoni tal-elementi speċifiċi tal-qafas leġiżlattiv li għandhom jiġu indirizzati, id-deskrizzjoni tal-għażliet taħt diskussjoni, analiżi tal-ispejjeż u l-benefiċċji aktar profonda fuq l-azzjonijiet ewlenin magħżula u l-integrazzjoni sistematika tal-fehmiet tal-partijiet interessati, kemm fid-definizzjoni tal-problema kif ukoll biex jikkumplimentaw l-analiżi tal-impatti. Dawk ir-rakkomandazzjonijiet għal titjib ġew integrati fir-rapport finali. L-opinjoni tal-Bord tal-Valutazzjoni tal-Impatt dwar ir-rapport ġiet ippubblikata flimkien ma’ din il-proposta, kif ukoll ir-rapport finali dwar il-Valutazzjoni tal-Impatt u s-sommarju eżekuttiv tiegħu. 3. Elementi legali tal-proposta – Bażi Legali Il-proposta hija bbażata fuq l-Artikoli 53(1), 62 u 114 tat-Trattat dwar il-Funzjonament tal-Unjoni Ewropea (TFUE). – Prinċipju tas-sussidjarjetà Il-prinċipju tas-sussidjarjetà japplika billi l-proposta ma taqax taħt il-kompetenza esklussiva tal-UE. L-għanijiet tal-proposta ma jistgħux jintlaħqu biżżejjed mill-Istati Membri minħabba r-raġunijiet li ġejjin: Il-koordinazzjoni tal-proċeduri tal-akkwist ’l fuq minn ċerti limiti tat prova ta’ għodda importanti għall-kisba tas-Suq Intern fil-qasam tal-akkwist permezz ta’ utilitajiet. Tiżgura aċċess effettiv u ugwali għall-kuntratti għall-atturi ekonomiċi fis-Suq Intern. L-esperjenza bid-Direttivi 2004/17/KE u 2004/18/KE u l-ġenerazzjonijiet preċedenti tad-Direttivi dwar l-akkwisti wriet li l-proċeduri ta’ akkwist li jkopru l-Ewropa kollha jipprovdu trasparenza u oġġettività fl-akkwist li jirriżulta fi ffrankar konsiderevoli u riżultati ta’ akkwist mtejba li jibbenefikaw minnhom l-atturi tal-utilitajiet, il-klijenti tagħhom u, finalment, il-kontribwent Ewropej. Dan l-għan ma jistax jintlaħaq kif jixraq permezz ta’ azzjoni mill-Istati Membri minħabba li dan inevitabbilment jirriżulta f’rekwiżiti diverġenti u x’aktarx f’reġimi proċedurali kunfliġġenti li jżidu l-kumplessità regolatorja u jikkawżaw ostakli mhux ġustifikati għall-attivitajiet transkonfinali. Għaldaqstant, il-proposta tikkonforma mal-prinċipju tas-sussidjarjetà. – Prinċipju tal-proporzjonalità Il-proposta tikkonforma mal-prinċipju tal-proporzjonalità minħabba li ma taqbiżx il-limiti ta’ dak li huwa meħtieġ sabiex jintlaħaq l-għan li jkun assigurat il-funzjonament tajjeb tas-Suq Intern permezz ta’ sett ta’ proċeduri ta’ akkwist koordinati li jkopru l-Ewropa kollha. Barra minn hekk, il-proposta hija bbażata fuq approċċ ta’ “strumenti”, li jagħti flessibilità massima lill-Istat Membru fl-adattament tal-proċeduri u l-għodda għas-sitwazzjoni speċifika tiegħu. Meta mqabbla mad-Direttivi attwali dwar l-akkwisti, il-proposta sejra tnaqqas il-piż amministrattiv relatat mal-iżvolġiment tal-proċedura kemm għall-entitajiet kontraenti kif ukoll għall-atturi ekonomiċi; fejn huma previsti rekwiżiti ġodda (pereżempju, fil-kuntest tal-akkwist strateġiku), dawk sejrin jiġu kumpensati bit-tneħħija ta’ restrizzjonijiet f’oqsma oħra. – Għażla ta’ strumenti Minħabba li l-proposta hija bbażata fuq l-Artikoli 53 (1), 62 u 114 tat-TFUE, ir-rikors għal Regolament għad-dispożizzjonijiet applikabbli kemm għall-akkwist ta’ oġġetti kif ukoll ta’ servizzi ma jkunx permessi mit-Trattat. B’riżultat ta’ dan, ġiet proposta direttiva bħala l-instrument propizju. Matul il-proċess tal-valutazzjoni tal-impatt, l-għażliet mhux leġiżlattivi ġew imwarrba minħabba r-raġunijiet stipulati fid-dettall fil-valutazzjoni tal-impatt. 4. Implikazzjoni baġitarja Il-proposta ma għandha l-ebda implikazzjoni baġitarja. 5. Informazzjoni addizzjonali – Revoka tal-leġiżlazzjoni eżistenti L-adozzjoni tal-proposta sejra twassal għar-revoka tal-leġiżlazzjoni eżistenti (Direttiva 2004/17/KEE). – Klawżola ta’ evalwazzjoni/reviżjoni/estinzjoni Il-proposta fiha klawżola ta’ reviżjoni dwar l-effetti ekonomiċi tal-ammonti ta’ limitu. – Miżuri ta’ traspożizzjoni u dokumenti ta’ spjegazzjoni Il-proposta tikkonċerna qasam fejn il-leġiżlazzjoni tal-Unjoni għandha skop ta’ koordinazzjoni, b’impatt sinifikanti fuq firxa wiesgħa ta’ setturi legali nazzjonali. Minkejja l-iskop ta’ koordinazzjoni, diversi dispożizzjonijiet jikkostitwixxu armonizzazzjoni sħiħa u l-proposta tinkludi għadd kbir ta’ obbligi legali. L-Istati membri jissuplimentaw ir-regoli tal-Unjoni b’dispożizzjonijiet nazzjonali addizzjonali sabiex is-sistema sħiħa tibda titħaddem. F’dan il-kuntest, il-Kummissjoni identifikat għadd ta’ fatturi li jrendu l-ispjegazzjonijiet mill-Istati Membri bħala neċessarji kemm għall-fehim korrett tal-miżuri ta’ traspożizzjoni kif ukoll għall-funzjonament tal-istampa sħiħa tar-regoli tal-akkwist fil-livell nazzjonali: – miżuri ta’ traspożizzjoni u implimentazzjoni huma adottati f’livelli istituzzjonali differenti (nazzjonali / federali, reġjonali, lokali); – minbarra s-saffi regolatorji differenti, f’diversi Stati Membri hemm stabbiliti regoli anki skont is-settur involut jew it-tip ta’ akkwist ikkonċernat; – miżuri amministrattivi ta’ natura ġenerali jew speċifika jikkumplimentaw u, f’xi każi, jissovrappożizzjonaw il-qafas legali ewlieni. L-Istati Membri biss jistgħu jispjegaw kif il-miżuri differenti jittrasponu d-direttivi tal-Unjoni fis-settur tal-akkwist pubbliku u kif l-istess miżuri jinteraġixxu flimkien. Għal dawk ir-raġunijiet, il-komunikazzjoni ta’ dokumenti li jispjegaw ir-relazzjoni bejn il-partijiet varji ta’ din id-direttiva u l-partijiet korrispondenti tal-miżuri ta’ traspożizzjoni nazzjonali għandhom jiġu komunikati flimkien mal-miżuri ta’ traspożizzjoni, b’mod partikolari mat-tabelli ta’ konkordanza, li jikkostitwixxu għodda operazzjonali għall-analiżi tal-miżuri nazzjonali. – Żona Ekonomika Ewropea L-att propost jikkonċerna kwistjoni li tirrigwarda ż-ŻEE u għaldaqstant għandu jestendi għaż-Żona Ekonomika Ewropea. – Spjegazzjoni dettaljata tal-proposta 1) Simplifikazzjoni u flessibilizzazzjoni tal-proċeduri ta’ akkwist Id-Direttiva proposta tipprovdi għal simplifikazzjoni u flessibilizzazzjoni tar-reġim proċedurali stabbilit mid-Direttivi attwali dwar l-akkwisti pubbliċi. Għal dan il-għan, tinkludi l-miżuri li ġejjin: Kjarifika tal-kamp ta’ applikazzjoni: Il-kunċett bażiku ta’ “akkwist” li jidher ukoll fit-Titolu tad-Direttiva proposta ġie introdott reċentement sabiex jiddetermina aħjar il-kamp ta’ applikazzjoni u l-iskop tal-liġi tal-akkwist u biex jiffaċilita l-applikazzjoni tal-limiti stabbiliti. Id-definizzjonijiet ta’ ċerti kunċetti ewlenin li jiddeterminaw l-kamp ta’ applikazzjoni tad-Direttiva (bħall-korp irregolat bil-liġi pubblika, il-kuntratti ta’ xogħlijiet u servizzi pubbliċi, il-kuntratti mħallta) ġew riveduti fid-dawl tal-ġurisprudenza tal-Qorti tal-Ġustizzja. Fl-istess ħin, il-proposta tipprova żżomm il-kontinwità fl-użu tal-ideat u l-kunċetti li ġew żviluppati matul is-snin permezz tal-ġurisprudenza tal-Qorti tal-Ġustizzja u li huma magħrufin sew ma’ dawk li jaħdmu fil-qasam. F’dan il-kuntest, għandu jiġi osservat li devjazzjonijiet minuri mill-kliem jew il-preżentazzjoni magħrufa mid-Direttivi ta’ qabel ma jimplikawx neċessarjament bidla ta’ sustanza, iżda jistgħu jkunu kawża tas-simplifikazzjoni tat-testi. Il-kunċett ta’ drittijiet speċjali jew esklussivi huwa ċentrali għad-definizzjoni tal-kamp ta’ applikazzjoni ta’ din id-Direttiva, peress li l-entitajiet li la huma awtoritajiet kontraenti u lanqas impriżi pubbliċi fit-tifsira ta’ din id-Direttiva huma suġġetti għal din id-Direttiva sal-punt biss li dawn jeżerċitaw waħda mill-attivitajiet koperti abbażi ta’ dawn id-drittijiet. Huwa għalhekk xieraq li jiġi ċċarat li d-drittijiet li ġew mogħtija permezz ta’ proċedura li fiha ġiet żgurata pubbliċità adegwata u fejn l-għoti ta’ dawk id-drittijiet kien ibbażat fuq kriterji oġġettivi, b’mod partikolari skont il-leġiżlazzjoni tal-Unjoni, ma jikkostitwixxux drittijiet speċjali jew esklussivi għall-finijiet ta’ din id-Direttiva. Id-distinzjoni tradizzjonali bejn ’l hekk imsejħa servizzi ta’ prijorità u mhux ta’ prijorità (servizzi “A” u “B”) sejra tiġi abolita. Ir-riżultati tal-evalwazzjoni urew li ma għadux aktar ġustifikat li l-applikazzjoni sħiħa tal-liġi ta’ akkwist tiġi limitata għal grupp limitat ta’ servizzi. Madankollu, ħareġ biċ-ċar ukoll li r-reġim ta’ akkwist regolari mhuwiex adattat għas-servizzi soċjali li jeħtieġu sett speċifiku ta’ regoli (ara hawn taħt). Wara r-riżultati tal-evalwazzjoni, il-kamp ta’ applikazzjoni f’termini ta’ setturi koperti jibqa’ kważi l-istess. Madankollu, l-akkwisti magħmula bl-iskop ta’ esplorazzjoni taż-żejt u l-gass ġew irtirati mill-kamp ta’ applikazzjoni peress li dan is-settur instab li huwa suġġett għal tant pressjoni kompetittiva li d-dixxiplina ta’ akkwist stabbilita mid-Direttiva ma għadhiex meħtieġa. Is-sitwazzjoni kompetittiva f’dan is-settur ta’ attività ġiet eżaminata fil-kuntest ta’ erba’ talbiet differenti għal eżenzjoni taħt l-Artikolu 30 attwali[8]. Fl-erba’ każijiet kollha, is-suq ġeografiku rilevanti, b’mod konsistenti, instab li huwa wieħed mifrux madwar id-dinja, u dan jikkonforma iżjed mal-prattika stabbilita sew fil-każijiet ta’ fużjoni[9]. B’mod konsistenti, il-konklużjonijiet urew li s-suq tal-esplorazzjoni mhuwiex wieħed ikkonċentrat ħafna. Minbarra l-kumpaniji li huma proprjetà tal-istat, is-suq huwa kkaratterizzat mill-preżenza ta’ tliet kumpaniji internazzjonali privati integrati vertikalment li jissejħu l-kumpaniji l-kbar nett (jiġifieri BP, ExxonMobil u Shell), kif ukoll minn għadd ta’ kumpaniji msejħa ‘kbar ħafna’ filwaqt li s-sehem individwali fis-suq ta’ dawn il-kumpaniji l-’kbar ħafna’ huwa wkoll ferm anqas minn wieħed fil-mija. Dan kollu b’mod konsistenti nstab li jikkostitwixxi indikazzjoni ta’ espożizzjoni diretta għall-kompetizzjoni filwaqt li l-aċċess għas-suq huwa liberalizzat iżjed permezz tad-dispożizzjonijiet tad-Direttiva tal-Liċenzji għall-Idrokarbur[10]. Huwa għalhekk xieraq li tiġi ssimplifikata s-sitwazzjoni legali u li jitnaqqas il-piż amministrattiv fuq dawk kollha kkonċernati (entitajiet kontraenti, l-Istati Membri, il-Kummissjoni Ewropea, il-Parlament Ewropew u l-Kunsill) billi tiġi evitata l-ħtieġa li jiġu adottati d-Deċiżjonijiet individwali tal-Artikolu 30 għal kull wieħed mill-bqija tat-23 Stat Membru. Approċċ strumentali: Is-sistemi tal-Istati Membri se jipprovdu t-tliet forom bażiċi ta’ proċedura li diġà jeżistu taħt id-Direttivi attwali: il-proċeduri miftuħa jew ristretti, kif ukoll il-proċeduri negozjati b’sejħa minn qabel għall-kompetizzjoni. Minbarra dan, dawn jistgħu jipprevedu bħala proċedura standard jew soġġetti għal ċerti kundizzjonijiet is-sħubija għall-innovazzjoni, forma ġdida ta’ proċedura għall-akkwist innovattiv (ara hawn taħt). Barra minn hekk, l-entitajiet kontraenti se jkollhom għad-dispożizzjoni tagħhom sett ta’ sitt tekniki u għodod speċifiċi ta’ akkwist li huma maħsuba għall-akkwist aggregat u elettroniku: il-ftehimiet qafas, is-sistemi dinamiċi ta’ xiri, l-irkanti elettroniċi, il-katalgi elettroniċi, il-korpi ta’ xiri ċentrali u l-akkwist konġunt. Meta mqabbla mad-Direttiva eżistenti, dawk l-għodod ġew imtejba u ċċarati bil-ħsieb li jiffaċilitaw l-akkwist elettroniku. Promozzjoni tal-akkwist elettroniku: L-użu ta’ komunikazzjonijiet elettroniċi u l-ipproċessar tat-tranżazzjonijiet mix-xerrejja jistgħu jwasslu għal iffrankar sinifikanti u għal titjib fir-riżultati ta’ akkwist filwaqt li jitnaqqsu l-ħela u l-iżbalji. Il-proposta għandha l-għan li tgħin lill-Istati Membri sabiex jilħqu l-bidla għall-akkwist elettroniku biex b’hekk il-fornituri jkunu jistgħu jieħdu sehem fil-proċeduri ta’ akkwist onlajn fis-Suq Intern. Għal dan il-għan, id-Direttiva proposta tipprovdi għat-trażmissjoni obbligatorja ta’ avviżi b’mod elettroniku, id-disponibilità elettronika obbligatorja tad-dokumenti tal-akkwist u timponi l-bidla għal komunikazzjoni kollha kemm hi elettronika, b’mod partikolari s-sottomissjoni elettronika, fil-proċeduri kollha ta’ akkwist matul perjodu tranżitorju ta’ sentejn. Barra minn hekk, tarmonizza u ttejjeb is-Sistemi Dinamiċi ta’ Xiri u l-katalgi elettroniċi, l-għodod ta’ akkwisti kollha kemm huma elettroniċi li huma partikolarment adattati għal akkwisti aggregati ħafna mwettqa mill-Korpi ta’ Xiri Ċentrali. Il-faċilità ta' akkwist elettroniku tippermetti wkoll lill-awtoritajiet kontraenti biex jevitaw, jidentifikaw u jikkoreġu żbalji ġen’ralment dovuti għal fehim jew interpretazzjoni ħżiena tar-regoli ta’ akkwist pubbliku. Modernizzazzjoni tal-proċeduri: Il-proposta tipprovdi approċċ aktar flessibbli u faċli għal ċerti karatteristiċi importanti tal-proċeduri ta’ akkwist. Il-limiti ta’ żmien għall-parteċipazzjonijiet u s-sottomissjoni tal-offerti ġew imqassra, u b’hekk jista’ jkun hemm akkwisti aktar mgħaġġla u aktar effiċjenti. Id-distinzjoni bejn l-għażla tal-offerenti u l-għoti tal-kuntratt li ta’ spiss hija sors ta’ żbalji u ta’ nuqqas ta’ ftehim, saret aktar flessibbli, u dan jippermetti lill-entitajiet kontraenti sabiex jiddeċiedu dwar is-sekwenzar l-aktar prattiku billi jeżaminaw il-kriterji tal-għoti qabel il-kriterji tal-għażla u li jqisu l-organizzazzjoni u l-kwalità tal-persunal assenjat għat-twettiq tal-kuntratt bħala kriterju ta’ għoti. Il-proċedura ta’ eżenzjoni ta’ kuntratt mogħtija fi swieq kompetittivi biżżejjed (“id-deċiżjonijiet tal-Artikolu 30” attwali) ġiet simplifikata u razzjonalizzata. Numru ta’ eżenzjonijiet, b’mod partikolari l-eżenzjonijiet intra-grupp u tal-impriżi konġunti li huma importanti mil-lat prattiku ġew reveduti u ċċarati wkoll. Il-modifika tal-kuntratti matul il-mandat tagħhom saret kwistjoni dejjem aktar rilevanti u problematika għal dawk li jaħdmu fil-qasam. Dispożizzjoni speċifika dwar il-modifika tal-kuntratti tadotta s-soluzzjonijiet bażiċi żviluppati mill-ġurisprudenza u tipprovdi soluzzjoni pragmatika sabiex jiġu ffaċċjati ċ-ċirkostanzi mhux previsti li jkunu jeħtieġu l-adattament ta’ kuntratt ta’ appalt matul il-mandat tagħha. 2) Użu strateġiku tal-akkwist pubbliku bħala tweġiba għal sfidi ġodda Id-Direttiva proposta hi bbażata fuq approċċ ta’ awtorizzazzjoni li jipprovdi l-istrumenti meħtieġa lill-entitajiet kontraenti sabiex jikkontribwixxu għall-ilħuq tal-għanijiet strateġiċi tal-Ewropa 2020 billi jużaw il-kapaċità ta’ akkwist tagħhom sabiex ikunu jistgħu jakkwistaw oġġetti u servizzi li jippromwovu l-innovazzjoni, jirrispettaw l-ambjent u li jiġġieldu t-tibdil fil-klima filwaqt li jtejbu l-impjiegi, is-saħħa pubblika u l-kundizzjonijiet soċjali. Spejjeż tul iċ-ċiklu tal-ħajja: Il-proposta tagħti lix-xerrejja l-possibbiltà li jibbażaw id-deċiżjonijiet tal-għoti tagħhom fuq l-ispejjeż tul iċ-ċiklu tal-prodotti, is-servizzi jew ix-xogħlijiet li jkunu se jinxtraw. Iċ-ċiklu tal-ħajja jkopri l-istadji kollha tal-eżistenza ta’ prodott jew xogħlijiet jew għoti ta’ servizz, mill-akkwist tal-materja prima jew il-ġenerazzjoni ta’ riżorsi sar-rimi, it-tneħħija u l-finalizzazzjoni tagħhom. L-ispejjeż li għandhom jittieħdu in kunsiderazzjoni ma jinkludux biss l-ispejjeż monetarji diretti, iżda jinkludu wkoll l-ispejjeż ambjentali esterni jekk dawn ikunu jistgħu jiġu stmati fi flus u vverifikati. Fejn ġiet żviluppata metodoloġija tal-Unjoni Ewropea komuni għall-kalkolu tal-ispejjeż tul iċ-ċiklu tal-ħajja, l-entitajiet kontraenti huma obbligati jagħmlu użu minnha. Proċess ta’ produzzjoni: L-entitajiet kontraenti jistgħu jirreferu għall-fatturi kollha marbutin mal-proċess tal-produzzjoni fl-ispeċifikazzjonijiet tekniċi u fil-kriterji tal-għoti, sakemm jirreferu għall-aspetti tal-proċess tal-produzzjoni li huma relatati mill-qrib mal-produzzjoni speċifika jew il-provvista ta’ oġġett jew servizz mixtri. Dan jeskludi r-rekwiżiti li mhumiex relatati mal-proċess ta’ produzzjoni tal-prodotti, xogħlijiet jew servizzi koperti mill-akkwist, bħal rekwiżit ġenerali għar-responsabbiltà soċjali korporattiva li jkopri l-operazzjoni kollha tal-kuntrattur. Tikketti: L-entitajiet kontraenti jistgħu jeħtieġu illi x-xogħlijiet, il-provvisti jew is-servizzi jkollhom tikketti speċifiċi li jiċċertifikaw il-karatteristiċi ambjentali, soċjali jew karatteristiċi oħrajn, sakemm dawn ikunu jaċċettaw ukoll tikketti ekwivalenti. Dan japplika pereżempju għall-eko-tikketti jew t-tikketti Ewropej jew (multi)nazzjonali li jiċċertifikaw li prodott huwa ħieles mit-tħaddim tat-tfal. L-iskemi ta’ ċertifikazzjoni in kwistjoni għandhom jikkonċernaw il-karatteristiċi marbuta mas-suġġett tal-kuntratt u jkunu mfassla fuq il-bażi ta’ informazzjoni xjentifika, stabbiliti fi proċedura miftuħa u trasparenti u aċċessibbli għall-partijiet interessati kollha. Sanzjonijiet fuq ksur ta’ liġi soċjali, tax-xogħol jew ambjentali obbligatorja: Skont id-Direttiva proposta, l-entità kontraenti tista’ teskludi atturi ekonomiċi mill-proċedura, jekk din tidentifika ksur tal-obbligi stabbiliti mil-leġiżlazzjoni tal-Unjoni fil-qasam tal-liġi soċjali, tax-xogħol jew ambjentali jew ta’ dispożizzjonijiet tal-liġi internazzjonali tax-xogħol. Barra minn hekk, l-entitajiet kontraenti sejrin ikunu obbligati li jirrifjutaw l-offerti jekk ikunu stabbilixxew li dawn huma baxxi wisq minħabba ksur tal-leġiżlazzjoni tal-Unjoni fil-qasam tal-liġi soċjali, tax-xogħol jew ambjentali. Servizzi soċjali: L-evalwazzjoni dwar l-impatt u l-effikaċja tal-leġiżlazzjoni tal-akkwist pubbliku tal-UE uriet li s-servizzi soċjali, tas-saħħa u tal-edukazzjoni għandhom karatteristiċi speċifiċi li ma jagħmluhomx xierqa għall-applikazzjoni tal-proċeduri regolari għall-għoti ta’ kuntratti tas-servizz pubbliku. Dawk is-servizzi normalment jingħataw f’kuntest speċifiku li jvarja ħafna bejn l-Istati Membri minħabba ċirkostanzi amministrattivi, organizzattivi u kulturali differenti. Min-natura tagħhom, is-servizzi għandhom biss dimensjoni transkonfinali limitata ħafna. Għaldaqstant, l-Istati Membri għandu jkollhom diskrezzjoni kbira biex jorganizzaw l-għażla ta’ fornituri tas-servizzi. Il-proposta tieħu kont ta’ dan billi tipprovdi reġim speċifiku għall-kuntratti għal dawk is-servizzi, b’limitu ogħla ta’ EUR 1 000 000 u timponi biss ir-rispett tal-prinċipji bażiċi ta’ trasparenza u trattament ugwali. Analiżi kwantitattiva tal-valuri tal-kuntratti għas-servizzi rilevanti mogħtija lill-atturi ekonomiċi minn barra l-pajjiż uriet li kuntratti taħt dan il-valur normalment ma jkollhom l-ebda interess transkonfinali fil-kuntest partikolari ta’ akkwisti fis-setturi tal-utilitajiet. Innovazzjoni: Ir-riċerka u l-innovazzjoni għandhom rwol ċentrali fl-istrateġija Ewropa 2020 għal tkabbir intelliġenti, sostenibbli u inklużiv. Ix-xerrejja għandhom ikunu jistgħu jixtru prodotti u servizzi innovattivi li jippromwovu t-tkabbir futur u jtejbu l-effiċjenza u l-kwalità tas-servizzi pubbliċi. Il-proposta tipprovdi għal dan il-għan, is-sħubija tal-innovazzjoni, li tikkonsisti minn proċedura speċjali ġdida għall-iżvilupp u x-xiri sussegwenti ta’ prodotti, xogħlijiet u servizzi ġodda u innovattivi, sakemm dawn ikunu jistgħu jitwasslu fil-livelli ta’ prestazzjoni u l-ispejjeż miftehma. Barra minn hekk, il-proposta ttejjeb u tissimplifika l-proċedura ta’ djalogu kompetittiv u tiffaċilita l-akkwist transkonfinali konġunt, li huwa strument importanti għax-xiri innovattiv. 3) Aċċess aħjar tas-suq għall-SMEs u l-iStart-ups L-impriżi żgħar u ta’ daqs medju (SMEs) għandhom potenzjal enormi għall-ħolqien tax-xogħol, it-tkabbir u l-innovazzjoni. L-aċċess faċli għas-swieq ta’ akkwist jista’ jgħinhom jisfruttaw dan il-potenzjal filwaqt li jippermetti lill-entitajiet kontraenti jwessgħu l-bażi tal-fornituri tagħhom, b’effetti pożittivi tal-kompetizzjoni ogħla għall-kuntratti pubbliċi. Sabiex il-kuntratti pubbliċi isiru aċċessibbli kemm jista’ jkun għall-SMEs, fl-2008, il-Kummissjoni Ewropea ppubblikat “Kodiċi Ewropew tal-Aħjar Prattiki għall-iffaċilitar tal-aċċess mill-SMEs għall-kuntratti tal-akkwist pubbliku”[11]. Il-proposta tibni fuq dan ix-xogħol u tipprovdi miżuri konkreti biex jitneħħew l-ostakli għall-aċċess tas-suq mill-SMEs. Simplifikazzjoni tal-obbligi ta’ informazzjoni: Għaldaqstant huwa previst li l-entitajiet kontraenti jkunu jistgħu japplikaw il-kriterji tal-għażla previsti fid-Direttiva proposta dwar l-akkwist pubbliku u li, fejn jagħmlu dan, dawn imbagħad ikunu obbligati li japplikaw id-dispożizzjonijiet li jikkonċernaw b’mod partikolari l-limitu massimu għar-rekwiżiti dwar id-dħul minimu kif ukoll id-dispożizzjonijiet fir-rigward, b’mod partikolari, tal-awto-ċertifikazzjoni. Aċċess aħjar għall-ftehimiet qafas: Skont id-Direttivi attwali, ma hemm l-ebda limitazzjoni għat-tul tal-ftehimiet qafas li ġew konklużi fis-setturi tal-utilitajiet. Dan jista’ jwassal għall-għeluq tas-suq. Il-proposta tillimita t-tul għal erba’ snin (ħlief f’ċirkostanzi ġġustifikati kif xieraq), u b’hekk ittejjeb l-aċċess għal opportunitajiet ta’ negozju u ssaħħaħ il-kompetizzjoni, għall-benefiċċju tal-SMEs ukoll. Ħlas dirett ta’ sottokuntratturi: Barra minn hekk, Stat Membru jista’ jipprovdi li s-sottokuntratturi jistgħu jitolbu ħlas dirett mill-entità kontraenti tal-provvisti, ix-xogħlijiet u s-servizzi pprovduti lill-kuntrattur ewlieni fil-kuntest tal-eżekuzzjoni tal-kuntratt. Dan joffri lis-sottokuntratturi li huma ta’ spiss SMEs, mod effiċjenti biex jipproteġu l-interess tagħhom li jitħallsu. 4) Proċeduri sodi L-interessi finanzjarji involuti u l-interazzjoni bejn is-settur pubbliku u dak privat ipoġġu l-akkwist f’żona ta’ riskju għal prattiċi kummerċjali mhux sodi bħall-kunflitti ta’ interess, il-favoritiżmu u l-korruzzjoni. Il-proposta ttejjeb s-salvagwardji eżistenti kontra dawn ir-riskji u tipprovdi protezzjoni addizzjonali. Kunflitti ta’ interess: Il-proposta fiha dispożizzjoni speċifika dwar il-kunflitti ta’ interess li tkopri sitwazzjonijiet ta’ kunflitt ta’ interess attwali, potenzjali jew perċepiti li jaffettwaw il-membri tal-persunal tal-awtorità kontraenti jew tal-fornituri ta’ servizzi ta’ akkwist li jintervjenu fil-proċedura u l-membri tal-amministrazzjoni tal-awtorità kontraenti li jistgħu jinfluwenzaw l-eżitu ta’ proċedura ta’ akkwist anki jekk dawn ma jkunux formalment involuti fiha. Minħabba d-differenzi fil-proċessi tat-teħid ta’ deċiżjonijiet tal-awtoritajiet kontraenti u l-impriżi rispettivament, huwa xieraq li jiġu limitati d-dispożizzjonijiet għall-akkwist imwettqa minn tal-ewwel. Aġir illeċitu: Il-proposta fiha dispożizzjoni speċifika kontra l-aġir illeċitu mill-kandidati u l-offerenti, bħalma huma tentattivi biex b’mod abbużiv jiġi influwenzat il-proċess tat-teħid ta’ deċiżjoni jew id-dħul fi ftehimiet ma’ parteċipanti oħra sabiex jiġi manipulat l-eżitu tal-proċedura, liema għandhom jiġu esklużi mill-proċedura. Attivitajiet illeċiti bħal dawn jiksru prinċipji bażiċi tal-liġi tal-Unjoni Ewropea u jistgħu jirriżultaw f’distorsjonijiet serji fil-kompetizzjoni. Vantaġġi inġusti: Il-konsultazzjonijiet tas-suq huma strument utli għall-entitajiet kontraenti biex jiksbu informazzjoni dwar l-istruttura u l-kapaċità ta’ suq filwaqt li fl-istess ħin jinfurmaw l-atturi tas-suq dwar ir-rekwiżiti u l-proġetti ta’ akkwist tax-xerrejja. Madankollu, il-kuntatti preliminari ma’ parteċipanti tas-suq ma għandhomx jirriżultaw f’vantaġġi inġusti u f’distorsjonijiet fil-kompetizzjonijiet. Għaldaqstant, il-proposta fiha dispożizzjoni speċifika dwar salvagwardji kontra l-preferenza mhux xierqa favur il-parteċipanti li taw pariri lill-entità kontraenti jew li kienu involuti fil-preparazzjoni tal-proċedura. 5) Governanza Korpi nazzjonali ta’ sorveljanza ġenerali: L-evalwazzjoni uriet li mhux l-Istati Membri kollha qegħdin jissorveljaw b’mod konsistenti u sistematiku l-implimentazzjoni u l-funzjonament tar-regoli dwar l-akkwist. Dan jikkomprometti l-applikazzjoni effiċjenti u uniformi tal-liġi tal-Unjoni Ewropea. Għaldaqstant, il-proposta tipprevedi li l-Istati Membri jaħtru awtorità nazzjonali waħda li tkun responsabbli għall-monitoraġġ, l-implimentazzjoni u l-kontroll tal-liġi tal-akkwisti. Korp wieħed biss b’kompiti komprensivi sejjer jiżgura ħarsa ġenerali tad-diffikultajiet ewlenin fl-implimentazzjoni u se jkun jista’ jissuġġerixxi rimedji xierqa għall-problemi aktar strutturali. Dan se jkun fil-pożizzjoni li jipprovdi rispons immedjat dwar il-funzjonament tal-politika u n-nuqqasijiet potenzjali fil-leġiżlazzjoni u l-prattika nazzjonali, u b’hekk jikkontribwixxi għall-identifikazzjoni rapida tas-soluzzjonijiet u t-titjib tal-proċeduri ta’ akkwist. Ċentri ta’ għarfien: F’ħafna każijiet, l-entitajiet kontraenti ma jkollhomx il-kompetenza interna biex jittrattaw proġetti ta’ akkwist kumplessi. Appoġġ professjonali xieraq u indipendenti mill-istrutturi amministrattivi jista’ jtejjeb b’mod konsiderevoli r-riżultati tal-akkwist billi jwessa’ l-bażi ta’ għarfien u l-professjonaliżmu tax-xerrejja pubbliċi u jipprovdi assistenza lin-negozji, speċjalment l-SMEs. Għaldaqstant, il-proposta tobbliga lill-Istati Membri sabiex jipprovdu strutturi ta’ appoġġ li joffru pariri legali u ekonomiċi, gwida, taħriġ u assistenza fit-tħejjija u t-twettiq tal-proċeduri ta’ akkwist. Fil-livell nazzjonali jeżistu diġà strutturi jew mekkaniżmi ta’ appoġġ, għalkemm dawn huma organizzati f’modi differenti ħafna u jkopru oqsma ta’ interess differenti għall-awtoritajiet kontraenti u l-entitajiet kontraenti. B’hekk, l-Istati Membri sejrin ikunu jistgħu jużaw dawk il-mekkaniżmi, jibnu fuq l-esperjenza tagħhom u jippromwovu s-servizzi tagħhom bħala għodda xierqa u moderna li tista’ tipprovdi appoġġ xieraq lill-awtoritajiet kontraenti, l-entitajiet kontraenti u l-atturi ekonomiċi. Sabiex tissaħħa il-ġlieda kontra l-korruzzjoni u l-favoritiżmu, l-awtoritajiet kontraenti se jkunu obbligati jittrażmettu t-test ta’ kuntratti konklużi lill-awtorità ta’ sorveljanza, li għalhekk tkun tista’ tagħmel skrutinju ta’ dawn il-kuntratti għal tendenzi suspettużi, u tagħti aċċess għal dawn id-dokumenti lill-persuni interessati sakemm ma jkunx hemm tfixkil fl-interessi leġittimi pubbliċi jew privati. Minħabba l-problemi evidenti tal-protezzjoni leġittima ta’ interessi kummerċjali u biex ikun evitat it-tgħawwiġ tal-kompetizzjoni, dan l-obbligu ma għandux ikun estiż għal impriżi (pubbliċi u privati) li joperaw f’dawn is-setturi. Barra minn hekk, il-ħolqien ta’ piż amministrattiv sproporzjonat għandu jkun evitat; għaldaqstant, l-obbligu li jkun trażmess it-test sħiħ ta’ kuntratti konklużi għandu jibqa’ limitat għal kuntratti ta’ valur relattivament għoli. Il-livelli limiti proposti jilħqu l-aħjar bilanċ bejn żieda fil-piż amministrattiv u l-iżgurar ta’ trasparenza akbar: b’livell limitu ta’ EUR 1 000 000 għall-provvisti u s-servizzi, u ta’ EUR 10 000 000, dan l-obbligu japplika għal bejn 10 sa 20 % tal-akkwist kollu ppubblikat f'Il-Ġurnal Uffiċjali. Mhuwiex previst li r-rekwiżiti li jirrigwardaw il-korpi ta’ ħarsien ġenerali u ċ-ċentri ta’ għarfien sejrin jiġġeneraw piż finanzjarju globali addizzjonali għall-Istati Membri. Jekk uħud mill-ispejjeż huma mistennija li jerġgħu jorganizzaw jew jipperfezzjonaw l-attivitajiet tal-mekkaniżmi u l-istrutturi eżistenti, dawn sejrin jiġu newtralizzati permezz ta’ tnaqqis tal-ispejjeż tal-litigazzjoni (kemm għall-entitajiet kontraenti kif ukoll għan-negozji), spejjeż relatati mad-dewmien fl-attribuzzjoni tal-kuntratti, minħabba l-applikazzjoni ħażina tar-regoli dwar l-akkwist pubbliku jew il-preparazzjoni ħażina tal-proċeduri ta’ akkwist, kif ukoll minħabba spejjeż relatati mal-fatt li l-pariri lill-entitajiet kontraenti bħalissa huma pprovduti b’mod frammentat u ineffiċjenti. Kooperazzjoni amministrattiva: Il-proposta tipprovdi wkoll għall-kooperazzjoni effettiva li tippermetti lill-korpi nazzjonali ta’ ħarsien ġenerali jiskambjaw l-informazzjoni u l-aħjar prattiki u li jikkooperaw permezz tas-Sistema ta’ Tagħrif tas-Suq Intern (IMI - Internal Market Information). 2011/0439 (COD) Proposta għal DIRETTIVA TAL-PARLAMENT EWROPEW U TAL-KUNSILL dwar l-akkwist minn entitajiet li joperaw fis-setturi tas-servizzi tal-ilma, l-enerġija, it-trasport u postali (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 53(1) u l-Artikolu 62 u l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali[12], Wara li kkunsidraw l-opinjoni tal-Kumitat Ekonomiku u Soċjali Ewropew[13], Wara li kkunsidraw l-opinjoni tal-Kumitat tar-Reġjuni[14], Filwaqt li jaġixxu f’konformità mal-proċedura leġiżlattiva ordinarja, Billi: (1) Fid-dawl tar-riżultati tal-Evalwazzjoni dwar l-Impatt u l-Effettività tal-Leġiżlazzjoni tal-Akkwist Pubbliku tal-UE[15] jidher xieraq li jinżammu r-regoli dwar l-akkwist minn entitajiet li joperaw fis-setturi tas-servizzi tal-ilma, l-enerġija, it-trasport u l-posta peress li l-awtoritajiet nazzjonali jibqgħu jkunu jistgħu jinfluwenzaw l-imġiba ta’ dawk l-entitajiet, inklużi l-parteċipazzjoni fil-kapital tagħhom u r-rappreżentazzjoni fil-korpi amministrattivi, maniġerjali jew superviżorji tal-entitajiet. Raġuni oħra għalfejn għandha titkompla r-regolazzjoni tal-akkwist pubbliku f’dawk is-setturi tinsab fin-natura magħluqa tas-swieq li fihom joperaw, minħabba l-eżistenza ta’ drittijiet speċjali jew esklussivi mogħtija mill-Istati Membri li jikkonċernaw il-provvista lil, id-dispożizzjoni jew l-operazzjoni tan-netwerks għall-għoti tas-servizz ikkonċernat. (2) Sabiex jiġi garantit il-ftuħ għall-kompetizzjoni tal-akkwist minn entitajiet li joperaw fis-setturi tas-servizzi tal-ilma, l-enerġija, it-trasport u tal-posta, għandhom jitfasslu dispożizzjonijiet li jikkoordinaw il-proċeduri ta’ akkwist fir-rigward ta’ kuntratti ’l fuq minn ċertu valur. Din il-koordinazzjoni hija meħtieġa sabiex tiżgura l-effett tal-prinċipji tat-Trattat dwar il-Funzjonament tal-Unjoni Ewropea, b’mod partikolari l-moviment liberu tal-merkanzija, il-libertà tal-istabbiliment u l-libertà li jingħataw servizzi kif ukoll il-prinċipji li jitnisslu minnhom, bħat-trattament indaqs, in-nondiskriminazzjoni, ir-rikonoxximent reċiproku, il-proporzjonalità u t-trasparenza. Fid-dawl tan-natura tas-setturi affettwati minn din il-koordinazzjoni, dan tal-aħħar għandu, filwaqt li jissalvagwardja l-applikazzjoni ta’ dawn il-prinċipji, jistabbilixxi qafas għal prattika kummerċjali soda u għandu jippermetti flessibilità massima. (3) Għal akkwisti li l-valur tagħhom huwa anqas mil-limitu meħtieġ biex tinbeda l-applikazzjoni tad-dispożizzjonijiet ta’ koordinazzjoni tal-Unjoni, huwa xieraq li tiġi mfakkra l-ġurisprudenza żviluppata mill-Qorti ta’ Ġustizzja li skontha japplikaw ir-regoli u l-prinċipji tat-Trattati. (4) L-akkwist pubbliku għandu rwol ċentrali fl-istrateġija Ewropa 2020[16] bħala wieħed mill-istrumenti bbażati fuq is-suq li għandu jintuża sabiex jinkiseb tkabbir intelliġenti, sostenibbli u inklużiv filwaqt li jiġi żgurat l-aktar użu effiċjenti tal-fondi pubbliċi. Għal dak il-għan, ir-regoli attwali dwar l-akkwist pubbliku adottati skont id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta' akkwisti ta' entitajiet li joperaw fis-setturi tas-servizzi ta' l-ilma, l-enerġija, t-trasport u postali[17] u d-Direttiva 2004/18/KE tal-Parlament Ewropew u tal-Kunsill tal-31ta' Marzu 2004 fuq kordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi[18] iridu jiġu reveduti u modernizzati sabiex tiżdied l-effiċjenza tan-nefqa pubblika, tiġi faċilitata b’mod partikolari l-parteċipazzjoni tal-impriżi żgħar u medji fl-akkwisti pubbliċi u sabiex ix-xerrejja jkunu jistgħu jagħmlu użu aħjar mill-akkwist pubbliku b’appoġġ għall-għanijiet soċjali komuni. Barra minn hekk, hemm il-bżonn li jiġu ċċarati l-ideat u l-kunċetti bażiċi sabiex tiġi żgurata ċertezza legali aqwa u sabiex jiġu inkorporati ċerti aspetti tal-ġurisprudenza stabbilita sew u relatata tal-Qorti tal-Ġustizzja tal-Unjoni Ewropea. (5) Skont l-Artikolu 11 tat-Trattat dwar il-Funzjonament tal-Unjoni Ewropea, ir-rekwiżiti tal-protezzjoni ambjentali għandhom jiġu integrati fid-definizzjoni u l-implimentazzjoni tal-politika u l-attivitajiet tal-Unjoni, b’mod partikolari bil-għan li jiġi mħeġġeġ l-iżvilupp sostenibbli. Din id-Direttiva tiċċara kif l-entitajiet kontraenti jistgħu jikkontribwixxu għall-protezzjoni tal-ambjent u l-promozzjoni tal-iżvilupp sostenibbli, filwaqt li tiżgura li dawn ikunu jistgħu jiksbu l-aħjar valur għall-flus għall-kuntratti tagħhom. (6) Ikun xieraq li l-kunċett ta’ akkwist jew id-definizzjoni ta’ x’jikkostitwixxi akkwist uniku jkunu viċin kemm jista’ jkun għal dawk applikati skont id-Direttiva […] tal-Parlament Ewropew u tal-Kunsill ta’ […] dwar l-akkwisti pubbliċi[19], billi jkunu kkunsidrati sew l-ispeċifiċitajiet tas-setturi koperti minn din id-Direttiv. Il-kunċett ta’ akkwist uniku jkopri l-provvisti, ix-xogħlijiet u s-servizzi kollha meħtieġa sabiex jitwettaq proġett partikolari, pereżempju proġett ta’ xogħlijiet jew xogħlijiet, provvisti u/jew servizzi sħaħ. Pereżempju, l-indikazzjonijiet għall-eżistenza ta’ proġett uniku wieħed jistgħu jikkonsistu fl-ippjanar u t-tfassil ġenerali minn qabel mill-entità kontraenti, il-fatt li l-elementi differenti mixtrija jaqdu funzjoni ekonomika u teknika waħda jew li huma marbutin b’mod loġiku ieħor u mwettaq f’perjodu ta’ żmien limitat. (7) Sabiex jiġi żgurat ftuħ reali tas-suq u bilanċ ġust fl-applikazzjoni tar-regoli tal-akkwist fis-setturi tas-servizzi tal-ilma, l-enerġija, it-trasport u postali huwa meħtieġ li l-entitajiet koperti jiġu identifikati fuq bażi li mhuwiex l-istatus legali tagħhom. Għalhekk, għandu jiġi żgurat, li ma jiġix preġudikat it-trattament indaqs ta’ entitajiet kontraenti li joperaw fis-settur pubbliku u ta’ dawk li joperaw fis-settur privat. Huwa wkoll meħtieġ li jiġi żgurat, b’konformità mal-Artikolu 345 tat-Trattat dwar il-Funzjonament tal-Unjoni Ewropea, li ma jiġux preġudikati r-regoli li jirregolaw is-sistema ta’ proprjetà fl-Istati Membri. (8) Il-kunċett ta’ drittijiet speċjali jew esklussivi huwa ċentrali għad-definizzjoni tal-kamp ta’ applikazzjoni ta’ din id-Direttiva, peress li l-entitajiet li la huma awtoritajiet kontraenti u lanqas impriżi pubbliċi fit-tifsira ta’ din id-Direttiva huma suġġetti għad-dispożizzjonijiet tagħha sal-punt biss li dawn jeżerċitaw waħda mill-attivitajiet koperti abbażi ta’ dawn id-drittijiet. Għalhekk huwa xieraq li jiġi ċċarat li d-drittijiet li ngħataw permezz ta’ proċedura bbażata fuq kriterji oġġettivi, b’mod partikolari skont il-leġiżlazzjoni tal-Unjoni, u li għalihom ġiet assigurata pubbliċità adegwata ma jikkostitwixxux drittijiet speċjali jew esklussivi għall-finijiet ta’ din id-Direttiva. Din il-leġiżlazzjoni għandha tinkludi d-Direttiva 98/30/KE tal-Parlament Ewropew u tal-Kunsill tat-22 ta’ Ġunju 1998 li tirrigwarda regoli komuni għas-suq intern fil-gass naturali[20], id-Direttiva 96/92/KE tal-Parlament Ewropew u tal-Kunsill tad-19 ta’ Diċembru 1996 dwar ir-regoli komuni għas-suq intern tal-elettriku[21], id-Direttiva 97/67/KE tal-Parlament Ewropew u tal-Kunsill tal-15 ta’ Diċembru 1997 dwar regoli komuni għall-iżvilupp tas-suq intern tas-servizzi postali tal-Komunità u t-titjib fil-kwalità tas-servizz[22], id-Direttiva 94/22/KE tal-Parlament Ewropew u tal-Kunsill tal-20 ta’ Mejju 1994 dwar il-kundizzjonijiet għall-għoti u l-użu ta’ awtorizzazzjonijiet għall-prospettar, esplorazzjoni u produzzjoni ta’ idrokarburi[23] u r-Regolament (KE) Nru 1370/2007 tal-Parlament Ewropew u tal-Kunsill tat-23 ta’ Ottubru 2007 dwar servizzi pubbliċi tat-trasport tal-passiġġieri bil-ferrovija u bit-triq u li jħassar ir-Regolamenti tal-Kunsill (KEE) Nri 1191/69 u 1107/70[24]. (9) L-entitajiet kontraenti li joperaw fis-settur tal-ilma tajjeb għax-xorb jistgħu huma wkoll jittrattaw ma’ attivitajiet oħra li għandhom x’jaqsmu mal-ilma, bħall-proġetti fil-qasam tal-inġinerija idrawlika, l-irrigazzjoni, id-dranaġġ tal-art jew ir-rimi u t-trattament tad-dranaġġ. F’dan il-każ, l-entitajiet kontraenti għandhom ikunu jistgħu japplikaw il-proċeduri ta’ akkwist previsti f’din id-Direttiva fir-rigward tal-attivitajiet kollha tagħhom li għandhom x’jaqsmu mal-ilma, tkun xi tkun il-parti miċ-“ċiklu tal-ilma” kkonċernata. Madankollu, ir-regoli ta’ akkwist ta’ dan it-tip proposti għall-provvista ta’ merkanzija mhumiex xierqa għax-xiri tal-ilma, minħabba li hemm il-bżonn li l-ilma jinkiseb minn għejun li jinsabu ħdejn iż-żona fejn irid jintuża l-ilma. (10) Huwa xieraq li jiġu esklużi l-akkwisti magħmula bl-iskop ta’ esplorazzjoni għaż-żejt u l-gass peress li dan is-settur b’mod konsistenti nstab li huwa suġġett għal tant pressjoni kompetittiva li d-dixxiplina ta’ akkwist stabbilita mid-Direttiva ma għadhiex meħtieġa. (11) Il-kuntratti jistgħu jingħataw bl-iskop li jintlaħqu r-rekwiżiti ta’ diversi attivitajiet, li possibbilment huma suġġetti għal reġimi legali differenti. Għandu jiġi ċċarat li r-reġim legali applikabbli għal kuntratt waħdieni maħsub li jkopri numru ta’ attivitajiet għandu jkun soġġett għar-regoli applikabbli għall-attività li għaliha huwa maħsub prinċipalment. Id-determinazzjoni tal-attività li għaliha l-kuntratt huwa prinċipalment maħsub tista’ tkun ibbażata fuq analiżi tar-rekwiżiti li l-kuntratt speċifiku jrid jilħaq, li għandha titwettaq mill-entità kontraenti bil-għan li jiġi stmat il-valur tal-kuntratt u biex jitfasslu d-dokumenti ta’ akkwist. F’ċerti każijiet, bħax-xiri ta’ biċċa waħda ta’ tagħmir għas-segwiment ta’ attivitajiet li għalihom ma jkunx hemm disponibbli informazzjoni li tippermetti stima tar-rati rispettivi ta’ użu, jista’ jkun oġġettivament impossibbli li jiġi stabbilit għal liema attività l-kuntratt ġie prinċipalment maħsub. Ir-regoli applikabbli għall-każijiet bħal dawn għandhom jiġu indikati. (12) Minkejja li ma jwasslux neċessarjament għal aġir korrott, il-kunflitti ta’ interess attwali, potenzjali jew perċeputi għandhom potenzjal għoli li jinfluwenzaw ħażin id-deċiżjonijiet dwar l-akkwist pubbliku bl-effett ta’ tgħawwiġ fil-kompetizzjoni u ta’ theddid fit-trattament ugwali tal-offerenti. Għaldaqstant, għandhom ikunu stabbiliti mekkaniżmi effettivi biex il-kunflitti ta’ interess jiġu pprevenuti, identifikati u rimedjati. Minħabba d-differenzi fil-proċessi tat-teħid ta’ deċiżjonijiet tal-awtoritajiet kontraenti u l-impriżi rispettivament, huwa xieraq li jiġu limitati d-dispożizzjonijiet għall-akkwist imwettqa minn tal-ewwel. (13) Aġir illegali mill-parteċipanti fi proċedura ta’ akkwist, bħal tentattivi li jinfluwenzaw b’mod mhux xieraq il-proċess tat-teħid ta’ deċiżjoni jew biex jidħlu fi ftehim ma’ kandidati oħra biex jimmanipulaw l-eżitu tal-proċedura, jistgħu jirriżultaw fi ksur tal-prinċipji bażiċi tal-liġi tal-Unjoni u f’tgħawwiġ serju fil-kompetizzjoni. Għaldaqstant, l-atturi ekonomiċi għandhom jintalbu jippreżentaw dikjarazzjoni fuq l-unur tagħhom li tistqarr li mhumiex involuti f’attivitajiet illeċiti bħal dawn u jiġu esklużi jekk din id-dikjarazzjoni tirriżulta falza. (14) Id-Deċiżjoni tal-Kunsill 94/800/KE tat-22 ta’ Diċembru 1994 dwar il-konklużjoni f’isem il-Komunità Ewropea, fejn għandhom x’jaqsmu affarijiet fil-kompetenza tagħha, fuq il-Ftehim milħuq fil-Laqgħa ta’ negozjati multilaterali fl-Urugwaj (1986-1994)[25] approvat b’mod partikolari l-Ftehim tal-Organizzazzjoni Dinjija tal-Kummerċ dwar l-Akkwist mill-Gvern, minn hawn ’il quddiem imsejjaħ il-“Ftehim”. L-għan tal-Ftehim huwa li jistabbilixxi qafas multilaterali ta’ drittijiet u dmirijiet ibbilanċjati marbuta mal-kuntratti pubbliċi bil-għan li tinkiseb il-liberalizzazzjoni u t-twessigħ tal-kummerċ dinji. Għal kuntratti koperti mill-Ftehim, kif ukoll permezz ta’ ftehimiet internazzjonali rilevanti oħrajn li l-Unjoni hija marbuta bihom, l-entitajiet kontraenti jissodisfaw l-obbligi skont dawk il-ftehimiet billi japplikaw din id-Direttiva għall-atturi ekonomiċi ta’ pajjiżi terzi li huma firmatarji tal-ftehimiet. (15) Il-Ftehim japplika għall-kuntratti li jaqbżu ċerti limiti, stipulati fil-Ftehim u mfissra bħala drittijiet speċjali ta’ prelevament. Il-limiti stabbiliti minn din id-Direttiva għandhom jiġu allinjati sabiex jiġi żgurat li dawn jikkorrispondu għall-ekwivalenti f’euro tal-livelli stabbiliti fil-Ftehim. Huwa meħtieġ ukoll li jsiru dispożizzjonijiet għal reviżjonijiet perjodiċi tal-livelli stabbiliti mfissra f’euro sabiex jiġu aġġustati, permezz ta’ operazzjoni purament matematiċi, għall-varjazzjonijiet possibbli fil-valur tal-euro fir-rigward tad-dritt speċjali ta’ prelevament. Sabiex tiġi evitata multiplikazzjoni tal-limiti stabbilti huwa wkoll xieraq, mingħajr preġudizzju għall-impenji internazzjonali tal-Unjoni, li jkomplu japplikaw l-istess limiti stabbiliti għall-entitajiet kontraenti, irrispettivament mis-settur li joperaw fih. (16) Ir-riżultati tal-Evalwazzjoni wrew li l-esklużjoni ta’ ċerti servizzi mill-applikazzjoni sħiħa ta’ din id-direttiva għandha tiġi riveduta. Bħala riżultat, l-applikazzjoni sħiħa tad-Direttiva hija estiża għal numru ta’ servizzi (bħal servizzi tal-lukandi u legali, li t-tnejn urew perċentwal partikolarment għoli ta’ kummerċ transkonfinali). (17) Kategoriji oħrajn ta’ servizzi jibqgħu min-natura tagħhom ikollhom dimensjoni transkonfinali limitata, jiġifieri dawk li huma magħrufa bħala servizzi lill-persuna, bħal ċerti servizzi soċjali, tas-saħħa u edukattivi. Dawk is-servizzi jingħataw f’kuntest partikolari li jvarja ħafna fost l-Istati Membri, minħabba tradizzjonijiet kulturali differenti. Għaldaqstant, għandu jiġi stabbilit reġim speċifiku għall-kuntratti għal dawn is-servizzi, b’limitu ogħla ta’ EUR 1 000 000. Fil-kuntest partikolari tal-akkwisti f’dawk is-setturi, is-servizzi lill-persuna b’valur taħt dan il-limitu ġeneralment mhumiex sejrin ikunu ta’ interess għall-fornituri minn Stati Membri oħra, sakemm ma jkunx hemm indikazzjonijiet konkreti għall-kuntrarju, bħall-finanzjament tal-Unjoni ta’ proġetti transkonfinali. Il-kuntratti għal servizzi lill-persuna li jaqbżu dan il-limitu għandhom ikunu soġġetti għal trasparenza fl-Unjoni kollha. Fid-dawl tal-importanza tal-kuntest kulturali u s-sensittività ta’ dawk is-servizzi, l-Istati Membri għandhom jingħataw diskrezzjoni wiesgħa sabiex jorganizzaw l-għażla tal-fornituri ta’ servizzi bil-mod li jidhrilhom li jkun l-iżjed xieraq. Ir-regoli ta’ din id-direttiva jqisu dak l-imperattiv, billi jimponu biss l-osservanza ta’ prinċipji bażiċi ta’ trasparenza u trattament ugwali u billi jiżguraw li l-entitajiet kontraenti jkunu jistgħu japplikaw kriterji ta’ kwalità speċifiċi għall-għażla tal-fornituri tas-servizz, bħall-kriterji stipulati fil-Qafas Ewropew volontarju għall-Kwalità għas-Servizzi Soċjali tal-Kumitat tal-Protezzjoni Soċjali tal-Unjoni Ewropea[26]. L-Istati Membri u/jew l-entitajiet kontraenti jibqgħu liberi li jipprovdu dawk is-servizzi huma stess jew li jorganizzaw is-servizzi soċjali b’mod li ma jġibx miegħu l-konklużjoni tal-kuntratti pubbliċi, pereżempju permezz tal-finanzjament sempliċi ta’ servizzi bħal dawn jew bl-għoti ta’ liċenzji jew awtorizzazzjonijiet lill-atturi ekonomiċi kollha li jissodisfaw il-kundizzjonijiet stabbiliti minn qabel mill-entità kontraenti, mingħajr l-ebda limitu jew kwota, sakemm tali sistema tassigura riklamar suffiċjenti u tikkonforma mal-prinċipji ta’ trasparenza u nondiskriminazzjoni. (18) Din id-direttiva, peress li hi indirizzata lill-Istati Membri, ma tapplikax għall-akkwisti mwettqa minn organizzazzjonijiet internazzjonali f’isimhom u akkont tagħhom. Madankollu, jeħtieġ li jiġi ċċarat sa liema punt din id-direttiva għandha tiġi applikata għall-akkwisti rregolati minn regoli internazzjonali speċifiċi. (19) Hemm inċertezza legali kbira dwar kemm il-kooperazzjoni bejn l-awtoritajiet pubbliċi għandha tiġi koperta mir-regoli dwar l-akkwist pubbliku. Il-ġurisprudenza rilevanti tal-Qorti tal-Ġustizzja tal-Unjoni Ewropea hija interpretata b’mod differenti bejn l-Istati Membri u anki bejn l-awtoritajiet kontraenti. Peress li din il-ġurisprudenza tkun applikabbli bl-istess mod għall-awtoritajiet pubbliċi meta dawn joperaw fis-setturi koperti b’din id-direttiva, huwa xieraq li jiġi żgurat li l-istess regoli japplikaw kemm f’din id-direttiva kif ukoll fid-Direttiva [.../.../UE] [dwar l-akkwist pubbliku]. (20) Huwa xieraq li jiġu esklużi ċerti kuntratti ta’ servizzi, provvista u xogħlijiet mogħtija lil impriża assoċjata li jkollha bħala l-attività prinċipali tagħha l-għoti ta’ dawn is-servizzi, provvista jew xogħlijiet lill-grupp li hija tagħmel parti minnu, aktar milli jiġu offruti lilhom fis-suq. Huwa xieraq ukoll li jiġu esklużi ċerti kuntratti ta’ servizz, provvista u xogħlijiet mogħtija minn entità kontraenti lil impriża konġunta li hija magħmula minn numru ta’ entitajiet kontraenti għall-għan li jitwettqu attivitajiet koperti minn din id-Direttiva u li l-entità hija parti minnhom. Madankollu, huwa xieraq li jiġi żgurat li din l-esklużjoni ma toħloqx distorsjoni fil-kompetizzjoni għall-benefiċċju tal-impriżi jew l-impriżi konġunti li huma assoċjati mal-entitajiet kontraenti; huwa xieraq li jiġi pprovdut sett adegwat ta’ regoli, b’mod partikolari fir-rigward tal-limiti massimi li fihom l-impriżi jistgħu jiksbu parti mid-dħul tagħhom mis-suq u li ’l fuq minnhom jistgħu jitilfu l-possibbiltà li jingħataw kuntratti mingħajr l-ebda sejħa għall-kompetizzjoni, il-kompożizzjoni ta’ tali impriżi konġunti u l-istabbiltà ta’ rabtiet bejn dawk l-impriżi konġunti u l-entitajiet kontraenti li huma mibnija minnhom. (21) Huwa xieraq ukoll li jiġu ċċarati r-relazzjonijiet bejn id-dispożizzjonijiet dwar il-kooperazzjoni bejn l-awtoritajiet pubbliċi u d-dispożizzjonijiet dwar l-għoti ta’ kuntratti lil impriżi assoċjati jew fil-kuntest ta’ impriżi konġunti. (22) Din id-Direttiva ma għandhiex tapplika la għal kuntratti maħsuba biex jippermettu l-eżekuzzjoni ta’ attività msemmija fl-Artikoli 5 sa 11 u lanqas għall-kompetizzjonijiet ta’ disinn li jiġu organizzati għas-segwiment ta’ din l-attività jekk, fl-Istat Membru li fih titwettaq din l-attività, hi tkun esposta direttament għall-kompetizzjoni fis-swieq li għalihom l-aċċess mhuwiex limitat. Huwa għalhekk xieraq li tinżamm il-proċedura, applikabbli għas-setturi kollha koperti minn din id-Direttiva, li tippermetti li jitqiesu l-effetti ta’ ftuħ attwali jew fil-ġejjieni għall-kompetizzjoni. Din il-proċedura għandha tipprovdi ċertezza legali għall-entitajiet ikkonċernati, kif ukoll proċess xieraq ta’ teħid ta’ deċiżjonijiet, filwaqt li tiżgura applikazzjoni uniformi tal-liġi tal-Unjoni f’dan il-qasam, f’terminu qasir ta’ żmien. (23) L-espożizzjoni diretta għall-kompetizzjoni għandha tiġi vvalutata abbażi ta’ kriteji oġġettivi, filwaqt li jitqiesu l-karatteristiċi speċifiċi tas-settur ikkonċernat. Madanakollu, din il-valutazzjoni hija limitata mid-dati ta’ skadenza qosra applikabbli u mill-fatt li trid tkun ibbażata fuq l-informazzjoni disponibbli għall-Kummissjoni - jew mis-sorsi diġà għad-dispożizzjoni jew mill-informazzjoni miksuba fil-kuntest tal-applikazzjoni skont l-Artikolu 28 - li ma tistax tiġi supplimentata b’metodi li jieħdu aktar żmien, inklużi b’mod prinċipali l-inkjesta pubblika tal-atturi ekonomiċi kkonċernati. Il-valutazzjoni tal-espożizzjoni diretta għall-kompetizzjoni li tista’ titwettaq fil-kuntest ta’ din id-direttiva konsegwentement hija mingħajr ħsara għall-applikazzjoni sħiħa tad-dritt tal-kompetizzjoni. (24) L-implimentazzjoni u l-applikazzjoni ta’ leġiżlazzjoni xierqa tal-Unjoni li tiftaħ settur partikolari, jew parti minnu, se jitqiesu li jipprovdu bażi suffiċjenti biex jiġi stmat li hemm aċċess liberu għas-suq in kwistjoni. Din il-leġiżlazzjoni xierqa għandha tiġi identifikata bħala anness li jista’ jiġi aġġornat mill-Kummissjoni. Huwa xieraq li dan l-anness fil-preżent jirriferi għad-Direttiva 2009/73/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern tal-gass naturali u li tħassar id-Direttiva 2003/55/KE[27], id-Direttiva 2009/72/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE[28] u d-Direttiva 94/22/KE. (25) Ir-riċerka u l-innovazzjoni, inklużi l-eko-innovazzjoni u l-innovazzjoni soċjali, huma fost il-muturi ewlenin tat-tkabbir ġejjieni filwaqt li tqiegħdu fiċ-ċentru tal-istrateġija Ewropa 2020 għal tkabbir intelliġenti, sostenibbli u inklużiv. L-entitajiet kontraenti għandhom jagħmlu l-aħjar użu strateġiku mill-akkwist pubbliku biex b’hekk jixprunaw l-innovazzjoni. Ix-xiri ta’ oġġetti u servizzi innovattivi għandu rwol ewlieni fit-titjib tal-effiċjenza u l-kwalità tas-servizzi pubbliċi filwaqt li jindirizza l-isfidi soċjetali ewlenin. Jikkontribwixxi għall-kisba tal-aħjar valur għall-flus kif ukoll għall-benefiċċji ekonomiċi, ambjentali u soċjali usa’ f’termini ta’ ħolqien ta’ ideat ġodda, u jsarrafhom fi prodotti u servizzi innovattivi u b’hekk jippromwovi t-tkabbir ekonomiku sostenibbli. Din id-direttiva għandha tikkontribwixxi biex tiffaċilita l-akkwist ta’ innovazzjoni u tgħin lill-Istati Membri fl-ilħuq tal-miri tal-Unjoni tal-Innovazzjoni. Għaldaqstant, għandha tiġi pprovduta proċedura speċifika ta’ akkwist li tippermetti lill-entitajiet kontraenti jistabbilixxu sħubija tal-innovazzjoni fit-tul għall-iżvilupp u x-xiri sussegwenti ta’ prodotti, servizzi jew xogħlijiet ġodda u innovattivi, sakemm dawn ikunu jistgħu jitwasslu fil-livelli ta’ prestazzjoni u l-ispejjeż miftehma. Is-sħubija għandha tiġi strutturata b’tali mod li tkun tista’ tipprovdi l-“forza tas-suq” meħtieġa biex b’hekk tinċentiva l-iżvilupp ta’ soluzzjoni innovattiva mingħajr ma jingħalaq is-suq. (26) Minħabba l-effetti detrimentali fuq il-kompetizzjoni, il-proċeduri negozjati mingħajr sejħa għall-pubblikazzjoni għandhom jintużaw biss f’ċirkostanzi eċċezzjonali ħafna. Din l-eċċezzjoni għandha tkun limitata għal każijiet fejn il-pubblikazzjoni ma tkunx possibbli, minħabba raġunijiet ta’ force majeure skont il-ġurisprudenza stabbilita tal-Qorti tal-Ġustizzja tal-Unjoni Ewropea, jew fejn ikun ċar mill-bidu nett li l-pubblikazzjoni mhux se toħloq aktar kompetizzjoni, b’mod speċjali minħabba li jkun hemm oġġettivament attur ekonomiku wieħed biss li jista’ jwettaq il-kuntratt. L-użu ta’ proċedura nnegozjata mingħajr sejħa għall-kompetizzjoni jista’ jiġi ġġustifikat biss f’sitwazzjonijiet ta’ għan esklussiv, fejn is-sitwazzjoni ta’ esklussività ma tkunx inħolqot mill-entità kontraenti stess għall-għanijiet ta’ proċedura ta’ akkwist tal-futur, u fejn m’hemm l-ebda sostitut xieraq, li d-disponibilità tagħhom għandha tiġi evalwata fil-fond. (27) Il-mezzi elettroniċi ta’ informazzjoni u komunikazzjoni jistgħu jissimplifikaw il-pubblikazzjoni tal-kuntratti u jżidu l-effiċjenza u t-trasparenza tal-proċessi ta’ akkwist. Dawn għandhom isiru l-mezz standard ta’ komunikazzjoni u skambju ta’ informazzjoni fil-proċeduri ta’ akkwist. L-użu tal-mezzi elettroniċi jista’ jwassal ukoll għal inqas ħela ta’ ħin. Bħala riżultat, għandha ssir dispożizzjoni għat-tnaqqis tal-perjodi minimi fejn jintużaw il-mezzi elettroniċi, soġġett, madankollu, għall-kundizzjoni li jkunu kompatibbli mal-mod speċifiku ta’ trażmissjoni previst mil-livell tal-Unjoni. Barra minn hekk, mezzi elettroniċi ta’ informazzjoni u komunikazzjoni, inklużi funzjonalitajiet adegwati jistgħu jippermettu lill-awtoritajiet kontraenti biex jevitaw, jidentifikaw u jikkorreġu żbalji li jseħħu matul il-proċeduri ta’ akkwist. (28) Madwar is-swieq tal-Unjoni tax-xiri pubbliku qed tinbet tendenza qawwija lejn l-aggregazzjoni tad-domanda mix-xerrejja pubbliċi, bil-ħsieb li jinkisbu ekonomiji ta’ skala, inklużi prezzijiet aktar baxxi u spejjeż ta’ tranżazzjoni, u għat-titjib u l-professjonalizzazzjoni tal-ġestjoni tal-akkwisti. Dan jista’ jintlaħaq permezz tal-konċentrazzjoni tax-xiri skont in-numru ta’ entitajiet kontraenti involuti, jew il-volum u l-valur matul iż-żmien. Madankollu, l-aggregazzjoni u ċ-ċentralizzazzjoni tax-xiri għandhom jiġu sorveljati b’attenzjoni sabiex tiġi evitata konċentrazzjoni eċċessiva tal-kapaċita tal-akkwist u l-kollużjoni, u biex jiġu ppreservati t-trasparenza u l-kompetizzjoni, kif ukoll l-opportunitajiet ta’ aċċess għas-swieq tal-impriżi żgħar u medji. (29) L-istrument tal-ftehimiet qafas jista’ jkun teknika ta’ akkwist pubbliku effiċjenti madwar l-Ewropa; madankollu, hemm bżonn li l-kompetizzjoni tissaħħaħ billi jitjiebu t-trasparenza tal-akkwisti mwettqa permezz ta’ ftehimiet qafas u l-aċċess għalihom. Għalhekk, huwa xieraq li jiġu riveduti d-dispożizzjonijiet applikabbli għal dawk il-ftehimiet, b’mod partikolari billi jiġu previsti kompetizzjonijiet żgħar għall-għoti ta’ kuntratti speċifiċi bbażati fuq il-ftehim u billi jiġi limitat it-tul tal-ftehimiet qafas. (30) Fid-dawl tal-esperjenza miksuba, jeħtieġ ukoll li jiġu aġġustati r-regoli li jirregolaw is-sistemi dinamiċi ta’ xiri biex b’hekk l-entitajiet kontraenti jieħdu vantaġġ sħiħ mill-possibbiltajiet li joffri dan l-istrument. Jeħtieġ li s-sistemi jiġu ssimplifikati, b’mod partikolari billi jitħaddmu fil-forma ta’ proċedura ristretta, biex b’hekk jeliminaw il-bżonn għall-offerti indikattivi, li ġew identifikati bħala wieħed mill-piżijiet ewlenin assoċjati ma’ dawk is-sistemi. Għalhekk, kull attur ekonomiku li jissottometti talba għall-parteċipazzjoni u jissodisfa l-kriterji ta’ għażla għandu jitħalla jieħu sehem fil-proċeduri ta’ akkwist li jitwettqu permezz tas-sistemi dinamiċi ta’ xiri. Din it-teknika ta’ xiri tippermetti lill-entità kontraenti jkollha firxa partikolarment wiesgħa ta’ offerti u b’hekk tiżgura l-aqwa użu tal-fondi permezz ta’ kompetizzjoni wiesgħa. (31) Barra minn hekk, qegħdin jiġu żviluppati kontinwament tekniki ġodda ta’ xiri elettroniku, bħalma huma l-katalgi elettroniċi. Dawn it-tipi ta’ tekniki jgħinu fit-tkabbir tal-kompetizzjoni u jtejbu x-xiri pubbliku, b’mod partikolari f’dak li għandu x’jaqsam ma’ nuqqas ta’ telf ta’ ħin u flus. Madankollu, għandhom jiġu stabbiliti ċerti regoli biex jiġi żgurat li dan l-użu jkun konformi mar-regoli ta’ din id-Direttiva u l-prinċipji ta’ trattament ugwali, nondiskriminazzjoni u trasparenza. L-entitajiet kontraenti għandhom jitħallew jiġġeneraw offerti fir-rigward ta’ xiri speċifiku fuq il-bażi tal-katalgi elettroniċi li ġew trażmessi qabel, b’mod partikolari, fejn il-kompetizzjoni tkun reġgħet infetħet skont ftehim qafas jew fejn tkun qed tintuża sistema dinamika ta’ xiri u fejn ikunu offruti garanziji suffiċjenti fir-rigward tal-assigurazzjoni tat-traċċabbiltà, it-trattament ugwali u l-prevedibbiltà. F’konformità mar-rekwiżiti tar-regoli għall-mezzi elettroniċi ta’ komunikazzjoni, l-entitajiet kontraenti għandhom jevitaw ostakli mhux iġġustifikati għall-aċċess tal-atturi ekonomiċi għall-proċeduri ta’ akkwist li fihom l-offerti għandhom ikunu ppreżentati fil-forma ta’ katalgi elettroniċi u li jiggarantixxu l-konformità mal-prinċipji ġenerali ta’ nondiskriminazzjoni u trattament ugwali. (32) It-tekniki ta’ xiri ċentralizzat qed jintużaw dejjem aktar fil-biċċa l-kbira tal-Istati Membri. Il-korpi ta’ xiri ċentrali huma responsabbli mit-twettiq tal-akkwisti jew l-għoti ta’ kuntratti/ftehimiet qafas għal awtoritajiet kontraenti oħrajn jew għal entitajiet kontraenti. Fid-dawl tal-volumi kbar mixtrija, dawn it-tipi ta’ tekniki jgħinu biex iżidu l-kompetizzjoni u jipprofessjonalizzaw l-akkwist pubbliku. Għaldaqstant, għandha ssir dispożizzjoni għad-definizzjoni tal-Unjoni dwar il-korpi ta’ xiri ċentrali ddedikati lill-entitajiet kontraenti, mingħajr ma din tipprevjeni l-kontinwazzjoni ta’ xiri komuni li hu inqas istituzzjonalizzat u sistematiku jew il-prattika stabbilita li jsir rikors għall-fornituri ta’ servizzi li jippreparaw u jmexxu l-proċeduri ta’ akkwist f’isem u akkont ta’ entità kontraenti. Għandhom jiġu stabbiliti wkoll regoli għall-allokazzjoni tar-responsabbiltà għall-osservanza tal-obbligi skont din id-Direttiva, anki fil-każ ta’ rimedji, fost il-korp ta’ xiri ċentrali u l-entitajiet kontraenti li jixtru minn jew permezz tal-korp ċentrali ta’ xiri. Meta din tal-aħħar tkun responsabbli biss għat-twettiq tal-proċeduri ta’ akkwist, din għandha wkoll tkun unikament u direttament responsabbli għal-legalità tal-proċeduri. Meta entità kontraenti tmexxi ċerti partijiet tal-proċedura, pereżempju l-ftuħ mill-ġdid tal-kompetizzjoni taħt ftehim qafas jew l-għoti ta’ kuntratti individwali bbażati fuq sistema dinamika ta’ xiri, hija għandha tibqa’ responsabbli għall-istadji li tmexxi. (33) Mezzi elettroniċi ta’ komunikazzjoni huma partikolarment xierqa biex jappoġġjaw prattiki u għodod ta’ xiri ċentralizzat minħabba li joffru l-possibbiltà ta’ użu mill-ġdid u pproċessar awtomatiku tad-dejta u ta’ tnaqqis fl-ispejjeż relatati mal-informazzjoni u t-transazzjonijiet. Għaldaqstant, bħala l-ewwel pass, l-użu ta’ mezzi elettroniċi ta’ komunikazzjoni bħal dawn għandu jsir obbligatorju għall-korpi ta’ xiri ċentrali, filwaqt li għandhom jiġu ffaċilitati wkoll il-prattiki konverġenti madwar l-Unjoni. Dan għandu jiġi segwit minn obbligu ġenerali li jintużaw mezzi elettroniċi ta’ komunikazzjoni fil-proċeduri ta’ akkwist kollha wara perjodu tranżitorju ta’ sentejn. (34) Attwalment, l-għoti konġunt ta’ kuntratti mill-entitajiet kontraenti ta’ Stati Membri differenti qed jiffaċċja diffikultajiet legali speċifiċi, b’mod speċjali f’dak li għandu x’jaqsam mal-kunflitti tal-liġijiet nazzjonali. Minkejja l-fatt li d-Direttiva 2004/17/KE tippermetti b’mod impliċitu l-akkwist pubbliku konġunt transkonfinali, fil-prattika, diversi sistemi legali nazzjonali b’mod espliċitu jew impliċitu għamlu l-akkwist konġunt transkonfinali legalment inċert jew impossibbli. L-entitajiet kontraenti mill-Istati Membri differenti jistgħu jkunu interessati li jikkooperaw u li jagħtu kuntratti, sabiex jiksbu l-akbar benefiċċju mill-potenzjal tas-suq intern f’termini ta’ ekonomiji ta’ skala u ta’ qsim tar-riskji u l-benefiċċji, b’mod speċjali fi proġetti innovattivi li jinvolvu ammont akbar ta’ riskju milli tista’ tiflaħ b’mod raġonevoli entità kontraenti waħda. Għaldaqstant, għandhom jiġu stabbiliti regoli ġodda dwar il-kuntratti konġunti transkonfinali li jagħżlu l-liġi applikabbli sabiex tiġi ffaċilitata l-kooperazzjoni bejn l-entitajiet kontraenti fis-Suq Uniku. Barra minn hekk, l-entitajiet kontraenti differenti minn Stati Membri jistgħu jwaqqfu korpi legali konġunti stabbiliti skont il-liġi nazzjonali jew tal-Unjoni. Għandhom ikunu stabbiliti egoli speċifiċi għal dan it-ti ta’ akkwist konġunt. (35) L-ispeċifikazzjonijiet tekniċi maħruġa mix-xerrejja għandhom jippermettu li l-akkwist pubbliku jinfetaħ għall-kompetizzjoni. Għal dak il-għan, għandu jkun possibbli li jintefgħu offerti li jirriflettu d-diversità ta’ soluzzjonijiet tekniċi biex b’hekk jinkiseb livell suffiċjenti ta’ kompetizzjoni. Konsegwentement, l-ispeċifikazzjonijiet tekniċi għandhom jiġu abbozzati b’tali mod li jiġi evitat tnaqqis b’mod artifiċjali fil-kompetizzjoni, permezz ta’ rekwiżiti li jiffavorixxu lil attur ekonomiku speċifiku, billi jirriflettu l-karatteristiċi ewlenin tal-provvisti, servizzi jew xogħlijiet li huma normalment offruti minn dak l-attur ekonomiku. It-tfassil tal-ispeċifikazzjonijiet tekniċi f’termini ta’ rekwiżiti funzjonali u tal-prestazzjoni ġeneralment jippermetti li dan l-għan jintlaħaq bl-aħjar mod possibbli u jiffavorixxi l-innovazzjoni. Fejn issir referenza għal standard Ewropew jew, fin-nuqqas tiegħu, għal standard nazzjonali, l-entitajiet kontraenti għandhom jikkunsidraw l-offerti bbażati fuq arranġamenti ekwivalenti oħrajn li jissodisfaw ir-rekwiżiti tal-entitajiet kontraenti u li huma ekwivalenti f’termini ta’ sikurezza. Sabiex juru ekwivalenza, l-offerenti jistgħu jiġu obbligati li jipprovdu evidenza vverifikata minn parti terza; madankollu, għandhom ikunu permessi wkoll mezzi xierqa oħra ta’ prova bħal, dossier tekniku tal-manifattur meta l-attur ekonomiku kkonċernat ma jkollux aċċess għal dawn iċ-ċertifikati jew rapporti tat-testijiet, jew ma jkollu l-ebda possibbiltà li jiksibhom fil-limiti ta’ żmien rilevanti. (36) L-entitajiet kontraenti li jixtiequ jixtru xogħlijiet, provvisti jew servizzi b’karatteristiċi ambjentali, soċjali jew karatteristiċi oħrajn għandhom ikunu jistgħu jirreferu għal tikketti partikolari, bħall-Eko-tikketta Ewropea, l-eko-tikketti (multi-) nazzjonali jew kull tikketta oħra, sakemm il-ħtiġijiet għat-tikketta jkunu marbuta mas-suġġett tal-kuntratt, bħalma huma d-deskrizzjoni tal-prodott u l-preżentazzjoni tiegħu, inklużi r-rekwiżiti għall-imballaġ. Barra minn hekk huwa essenzjali li dawk ir-rekwiżiti jitfassla u jiġu adottati fuq il-bażi ta’ kriterji verifikabbli oġġettivament, permezz ta’ proċedura li jistgħu jipparteċipaw fiha l-partijiet interessati, bħal korpi governattivi, konsumaturi, manifatturi, distributuri u organizzazzjonijiet ambjentali, filwaqt li t-tikketta tkun aċċessibbli u disponibbli għall-partijiet interessati kollha. (37) Għal kull akkwist maħsub biex jintuża minn persuni, sew jekk pubbliku ġenerali jew persunal tal-entità kontraenti, jeħtieġ li l-entitajiet kontraenti jistabbilixxu speċifikazzjonijiet tekniċi sabiex iqisu l-kriterji ta’ aċċessibilità għall-persuni b’diżabilità jew id-disinn għall-utenti kollha, ħlief f’każijiet iġġustifikati kif jixraq. (38) Sabiex jiġi mħeġġeġ l-involviment ta’ impriżi żgħar u medji (SMEs) fis-suq tal-akkwist, għandu jiġi stabbilit b’mod espliċitu li l-kuntratti jistgħu jinqasmu f’lottijiet, kemm jekk ikunu omoġeni kif ukoll jekk ikunu eteroġeni. Meta l-kuntratti jkunu maqsumin f’lottijiet, l-entitajiet kontraenti jistgħu, pereżempju jillimitaw in-numru ta’ lottijiet li l-attur ekonomiku jista’ jitfa’ l-offerti għalihom sabiex tiġi ppreservata l-kompetizzjoni jew biex tiġi żgurata s-sigurtà tal-provvista; jistgħu jillimitaw ukoll in-numru ta’ lottijiet li jistgħu jiġu aġġudikati lil xi offerent partikolari. (39) Sakemm tinżamm il-kompatibilità mal-ħtieġa li jiġi żgurat l-għan ta’ prattika kummerċjali soda filwaqt li titħalla flessibilità massima, jixraq li tiġi prevista l-applikazzjoni tad-Direttiva [2004/18/KE] dwar l-akkwist pubbliku fir-rigward ta’ rekwiżiti li jikkonċernaw l-ħila ekonomika u finanzjarja u l-evidenza dokumentarja. Għaldaqstant, huwa previst li l-entitajiet kontraenti jistgħu japplikaw il-kriterji tal-għażla previsti fid-Direttiva [2004/18/KE] u li, fejn jagħmlu dan, dawn imbagħad ikunu obbligati li japplikaw id-dispożizzjonijiet li jikkonċernaw b’mod speċjali l-limitu massimu għal rekwiżiti dwar id-dħul minimu kif ukoll dwar l-awto-ċertifikazzjoni. (40) Il-kuntratti pubbliċi ma għandhomx jingħataw lill-atturi ekonomiċi li jkunu pparteċipaw f’organizzazzjoni kriminali jew li jkunu nstabu ħatja ta’ korruzzjoni, frodi għad-detriment tal-interessi finanzjarji tal-Unjoni jew ħasil tal-flus. In-nuqqas ta’ ħlas ta’ taxxi jew ta’ kontribuzzjonijiet tas-sigurtà soċjali għandu jiġi sanzjonat ukoll b’esklużjoni mandatorja fil-livell tal-Unjoni. Peress li l-entitajiet kontraenti, li mhumiex awtoritajiet kontraenti, jaf ma jkollhomx aċċess għal prova mingħajr dubju dwar il-kwistjoni, huwa xieraq li l-għażla ta’ jekk jiġux applikati jew le l-kriterji ta’ esklużjoni mniżżla fid-Direttiva [2004/18] titħalla f’idejn dawn l-entitajiet kontraenti. Għalhekk, l-obbligu li japplikaw l-Artikolu 55 (1) u (2) tad-Direttiva [2004/18] għandu jiġi limitat għall-entitajiet kontraenti li huma awtoritajiet kontraenti. Barra minn hekk, l-entitajiet kontraenti għandha tingħatalhom il-possibbiltà li jeskludu kandidati jew offerenti minħabba ksur ta’ obbligi soċjali jew ambjentali, inklużi regoli dwar l-aċċessibbiltà għal persuni b’diżabilità jew forom oħra ta’ kondotta professjonali skorretta serjament, bħal ksur ta’ regoli tal-kompetizzjoni jew ta’ drittijiet ta’ proprjetà intellettwali. (41) Fejn l-entitajiet kontraenti jkunu obbligati jew fejn jagħżlu li japplikaw il-kriterji ta’ esklużjoni li għadhom kif issemmew, dawn għandhom japplikaw id-Direttiva [2004/18] li jikkonċernaw il-possibilità li l-atturi ekonomiċi jadottaw miżuri ta’ konformità bil-għan li jirrimedjaw il-konsegwenzi ta’ xi reati jew kondotta skorretta u sabiex b’mod effettiv jipprevjenu ripetizzjonijiet ta’ mġiba ħażina. (42) L-entitajiet kontraenti jistgħu jeħtieġu li l-miżuri jew l-iskemi ta’ ġestjoni ambjentali jiġu applikati matul it-twettiq ta’ kuntratt. L-iskemi ta’ ġestjoni ambjentali, sew jekk huma rreġistrati kif ukoll jekk le taħt l-istrumenti tal-Unjoni bħar-Regolament (KE) Nru 1221/2009 tal-Parlament Ewropew u tal-Kunsill tal-25 ta’ Novembru 2009 dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS)[29], jistgħu juru li l-attur ekonomiku għandu l-kapaċità teknika li jwettaq il-kuntratt. Deskrizzjoni tal-miżuri implimentati mill-attur ekonomiku biex jiġi żgurat l-istess livell ta’ protezzjoni ambjentali għandha tiġi aċċettata bħala alternattiva għall-iskemi ta’ reġistrazzjoni ta’ ġestjoni ambjentali bħala forma ta’ evidenza, meta l-attur ekonomiku kkonċernat ma jkollux aċċess għal skemi ta’ reġistrazzjoni ta’ ġestjoni ambjentali jew l-ebda possibbiltà li jiksbihom fil-limiti ta’ żmien rilevanti. (43) Il-kuntratti għandhom jingħataw fuq il-bażi ta’ kriterji oġġettivi li jiżguraw il-konformità mal-prinċipji ta’ trasparenza, nondiskriminazzjoni u trattament ugwali. Dawk il-kriterji għandhom jiggarantixxu li l-offerti jiġu vvalutati f’kundizzjonijiet ta’ kompetizzjoni effettiva, anki fejn l-entitajiet kontraenti jeħtieġu xogħlijiet, provvisti u servizzi ta’ kwalità għolja li huma adattati bl-aħjar mod għall-bżonnijiet tagħhom. Bħala riżultat, l-entitajiet kontraenti għandhom jitħallew jadottaw “l-aktar offerta ekonomikament vantaġġjuża” jew “l-aktar spejjeż baxxi” bħala kriterji għall-għoti, filwaqt li jitqies li fil-każ tal-aħħar dawn jistgħu jistabbilixxu standards ta’ kwalità xierqa permezz ta’ speċifikazzjonijiet tekniċi jew kundizzjonijiet għat-twettiq tal-kuntratt. (44) Meta l-entitajiet kontraenti jagħżlu li jagħtu kuntratt lill-offerta l-aktar ekonomikament vantaġġjuża, dawk għandhom jiddeterminaw il-kriterji ta’ għoti fuq il-bażi li bihom se jivvalutaw l-offerti sabiex jiġi identifikat liema waħda toffri l-aħjar valur għall-flus. L-għażla ta’ dawn il-kriterji tiddependi fuq is-suġġett tal-kuntratt billi dawn għandhom jippermettu l-evalwazzjoni tal-livell ta’ prestazzjoni proposta minn kull offerta fid-dawl tas-suġġett tal-kuntratt, kif definit fl-ispeċifikazzjonijiet tekniċi, u l-valur għall-flus ta’ kull offerta li għandha titkejjel. Barra minn hekk, il-kriterji tal-għoti magħżula ma għandhomx jikkonferixxu libertà tal-għażla mingħajr limitu fuq l-entità kontraenti u għandhom jiżguraw il-possibbiltà ta’ kompetizzjoni effettiva u jkunu akkumpanjati minn rekwiżiti li jippermettu li l-informazzjoni pprovduta mill-offerenti tkun ivverifikata b’mod effettiv. (45) Huwa ta’ importanza fundamentali li jiġi sfruttat il-potenzjal tal-akkwist pubbliku sabiex jintlaħqu l-għanijiet tal-Istrateġija Ewropa 2020 għal tkabbir sostenibbli. Minħabba d-differenzi importanti bejn is-setturi u s-swieq individwali, madankollu ma jkunx xieraq li jiġu ffissati rekwiżiti mandatorji għall-akkwist ambjentali, soċjali u tal-innovazzjoni. Il-leġiżlatura tal-Unjoni diġà ffissat rekwiżiti tal-akkwist mandatorji għall-kisba ta’ għanijiet speċifiċi fis-setturi tal-vetturi tat-trasport bit-triq (id-Direttiva 2009/33/KE tal-Parlament Ewropew u tal-Kunsill tat-23 ta’ April 2009 dwar il-promozzjoni ta’ vetturi ta’ trasport fuq it-triq nodfa u effiċjenti fl-użu tal-enerġija[30]) u t-tagħmir tal-uffiċju (ir-Regolament (KE) Nru 106/2008 tal-Parlament Ewropew u tal-Kunsill tal-15 ta' Jannar 2008 dwar programm Komunitarju ta' tikkettar dwar l-effiċjenza enerġetika tat-tagħmir ta' l-uffiċċju[31]). Barra minn hekk, id-definizzjoni ta’ metodoloġiji komuni għall-ispejjeż taċ-ċiklu tal-ħajja avvanzat b’mod sinifikanti. Għalhekk jidher xieraq li wieħed ikompli fuq din it-triq, fejn il-leġiżlazzjoni speċifika skont is-settur tieħu ħsieb tiffissa l-objettivi u l-miri mandatorji għall-funzjoni tal-politiki partikolari u l-kundizzjonijiet prevalenti fis-settur rilevanti u biex tippromwovi l-iżvilupp u l-użu tal-approċċi Ewropej għall-isħejjeż taċ-ċiklu tal-ħajja bħala rinforz ulterjuri tal-użu tal-akkwist pubbliku f'appoġġ għat-tkabbir sostenibbli. (46) Dawk il-miżuri speċifiċi għas-settur għandhom jiġu kkumplimentati minn adattament tad-Direttivi dwar l-akkwisti pubbliċi li għandhom jagħtu s-setgħa lill-entitajiet kontraenti sabiex isegwu l-għanijiet tal-Istrateġija Ewropa 2020 fl-istrateġiji tax-xiri tagħhom. Għaldaqstant, għandu jiġi ċċarat li l-entitajiet kontraenti jistgħu jagħżlu l-aktar offerta ekonomikament vantaġġuża u l-aktar spiża baxxa, permezz tal-approċċ tal-ispejjeż tul iċ-ċiklu tal-ħajja, sakemm dik il-metodolġija li għandha tintuża hija stabbilita b’mod oġġettiv u mhux diskriminatorju u tkun aċċessibbli għall-partijiet interessati kollha. Il-kunċett ta’ spejjeż tul iċ-ċiklu tal-ħajja jinkludi l-ispejjeż kollha matul iċ-ċiklu tal-ħajja ta’ xogħlijiet, provvisti jew servizzi, kemm l-ispejjeż interni tagħhom (bħal spejjeż relatati mal-iżvilupp, il-produzzjoni, l-użu, il-manutenzjoni u r-rimi ma’ tmiem iċ-ċiklu) kif ukoll l-ispejjeż esterni tagħhom, sakemm dawn jistgħu jiġu mmonitorjati u stmati fi flus. Għandhom jiġu żviluppati metodoloġiji komuni fil-livell tal-Unjoni għall-kalkolu tal-ispejjeż matul iċ-ċiklu tal-ħajja għall-kategoriji speċifiċi ta’ provvisti jew servizzi; kull meta tiġi żviluppata din il-metodoloġija, l-użu tagħha għandu jsir obbligatorju. (47) Barra minn hekk, fl-ispeċifikazzjonijiet tekniċi u l-kriterji tal-għoti, l-entitajiet kontraenti għandhom jitħallew jirreferu għal proċess ta’ produzzjoni speċifiku, mod speċifiku ta’ provvista ta’ servizzi, jew proċess speċifiku għal kull stadju ieħor matul iċ-ċiklu tal-ħajja ta’ prodott jew servizz, sakemm huma marbutin mal-materja tas-suġġett tal-kuntratt. Sabiex jiġu integrati aħjar il-kunsiderazzjonijiet soċjali fl-akkwist pubbliku, il-prokuraturi jistgħu jitħallew jinkludu wkoll, fil-kriterju tal-għoti tal-karatteristiċi tal-offerta l-iżjed ekonomikament vantaġġuża relatat mal-kundizzjonijiet tax-xogħol tal-persuni li qed jipparteċipaw direttament fil-proċess tal-produzzjoni jew il-provvista kkonċernata. Dawk il-karatteristiċi jistgħu jikkonċernaw biss il-protezzjoni tas-saħħa tal-persunal involut fil-proċess tal-produzzjoni jew li jiffavorixxi l-integrazzjoni soċjali tal-persuni żvantaġġati jew membri tal-gruppi vulnerabbli fost il-persuni assenjati li jwettqu l-kuntratt, inkluż l-aċċessibbiltà għal persuni b’diżabbiltajiet. Kwalunkwe kriterju tal-għoti li jinkludi dawk il-karatteristiċi, fi kwalunkwe każ, għandu jibqa limitat għal karatteristiċi li għandhom konsegwenzi immedjati fuq il-membri tal-persunal fl-ambjent tax-xogħol tagħhom. Dawn għandhom jiġu applikati skont id-Direttiva 96/71/KE tal-Parlament Ewropew U tal-Kunsill tas-16 ta' Diċembru 1996 dwar l-impjieg ta' ħaddiema fil-qafas ta' prestazzjoni ta' servizzi[32] u f’mod li ma jiddiskriminax direttament jew indirettament kontra l-operaturi ekonomiċi minn Stati Membri oħra jew minn pajjiżi terzi li huma partijiet għall-Ftehim jew għall-Ftehimiet dwar il-Kummerċ Ħieles li l-Unjoni hija parti għalihom. (48) Għall-kuntratti ta’ servizz u għall-kuntratti li jinvolvu d-disinn ta’ xogħlijiet, l-entitajiet kontraenti għandhom jitħallew jużaw bħala kriterju għall-għoti l-organizzazzjoni tal-kwalifika u l-esperjenza tal-persunal assenjat li jwettaq il-kuntratt konċernat, minħabba li dan jista’ jaffettwa l-kwalità tal-prestazzjoni tal-kuntratt u, bħala riżultat, il-valur ekonomiku tal-offerta. (49) L-offerti li jidhru baxxi wisq fir-rigward tax-xogħlijiet, il-provvisti jew is-servizzi jistgħu jkunu bbażati fuq assunzjonijiet jew prattiċi li teknikament, ekonomikament jew legalment mhumiex sodi. Sabiex jiġu evitati żvantaġġi possibbli matul l-twettiq tal-kuntratt, l-entitajiet kontraenti għandhom ikunu obbligati li jitolbu spjegazzjoni tal-prezz mitlub meta offerta tkun ferm orħos mill-prezzijiet mitluba minn offerenti oħra. Fejn l-offerent ma jkunx jista’ jipprovdi spjegazzjoni suffiċjenti, l-entità kontraenti għandha tkun intitolata li tirrifjuta l-offerta. L-entità kontraenti għandha tkun obbligata li tirrifjuta, f’każijiet fejn tkun stabbiliet li l-prezz baxx b’mod anormali jkun irriżulta min-nuqqas ta’ konformità mal-leġiżlazzjoni obbligatorja tal-Unjoni fl-oqsma tal-liġi soċjali jew tax-xogħol jew ambjentali jew id-dispożizzjonijiet tal-liġi internazzjonali tax-xogħol. (50) Il-kundizzjonijiet ta’ twettiq tal-kuntratti huma kompatibbli ma’ din id-Direttiva sakemm dawn ma jkunux direttament jew indirettament diskriminatorji, ikunu marbuta mas-suġġett tal-kuntratt u jkunu indikati fl-avviż li jintuża sabiex isejjaħ għall-kompetizzjoni jew fid-dokumenti ta’ akkwist. Dawn jistgħu, b’mod partikolari, ikunu maħsuba biex jiffavorixxu t-taħriġ vokazzjonali fuq il-post, l-impjieg ta’ nies li qed iġarrbu diffikultà biex jintegraw ruħhom, il-ġlieda kontra l-qagħad jew il-protezzjoni tal-ambjent jew il-benessri tal-annimali. Pereżempju jistgħu jissemmew ir-rekwiżiti applikabbli matul it-twettiq tal-kuntratt biex jiġu ingaġġati persuni li ilhom ifittxu impjieg jew biex jiġu implimentati miżuri ta’ taħriġ għall-persuni qiegħda jew għaż-żgħażagħ, biex jikkonformaw fis-sustanza mal-Konvenzjonijiet fundamentali tal-Organizzazzjoni Internazzjonali tax-Xogħol (ILO - International Labour Organisation), anki meta dawn il-Konvenzjonijiet ma jkunux ġew implimentati fil-liġi nazzjonali, u biex jiġu ingaġġati aktar persuni żvantaġġjati milli huma meħtieġa skont il-leġiżlazzjoni nazzjonali. (51) Il-liġijiet, ir-regolamenti u l-ftehimiet kollettivi, kemm fil-livell nazzjonali kif ukoll fil-livell tal-Unjoni, li huma fis-seħħ fl-oqsma tal-kundizzjonijiet ta’ impjieg u s-sigurtà fix-xogħol japplikaw matul it-twettiq ta’ kuntratt, sakemm dawn ir-regoli, u l-applikazzjoni tagħhom, jikkonformaw mal-liġi tal-Unjoni. F’sitwazzjonijiet transkonfinali, fejn il-ħaddiema minn Stat Membru jipprovdu servizzi fi Stat Membru ieħor għall-iskop ta’ twettiq ta’ kuntratt, id-Direttiva 96/71/KE tal-Parlament Ewropew u tal-Kunsill tas-16 ta’ Diċembru 1996 dwar l-impjieg ta’ ħaddiema fil-qafas ta’ prestazzjoni ta’ servizzi[33] tistipula l-kundizzjonijiet minimi li għandhom jiġu osservati mill-pajjiż ospitu fir-rigward ta’ dawn il-ħaddiema stazzjonati. Fejn il-liġi nazzjonali jkun fiha dispożizzjonijiet f’dan ir-rigward, in-nuqqas ta’ konformità ma’ dawk l-obbligi jista’ jiġi kkunsidrat bħala kondotta serjament skorretta min-naħa tal-attur ekonomiku kkonċernat, li tista’ twassal għall-esklużjoni ta’ dak l-attur ekonomiku mill-proċedura għall-għoti ta’ kuntratt ta’ appalt. (52) Ir-Regolament tal-Kunsill (KEE, Euratom) Nru 1182/71 tat-3 ta’ Ġunju 1971 li jistabbilixxi r-regoli applikabbli għal perjodi, dati u limiti ta’ żmien[34] għandu japplika għall-kalkolu tal-limiti ta’ żmien li huma inklużi f’din id-Direttiva. (53) Huwa neċessarju li jiġu ċċarati l-kundizzjonijiet skont liema, il-modifiki ta’ kuntratt matul it-twettiq tiegħu jeħtieġu proċedura ta’ akkwist ġdida, filwaqt li tiġi kkunsidrata l-ġurisprudenza rilevanti tal-Qorti tal-Ġustizzja tal-Unjoni Ewropea. Hija meħtieġa proċedura ta’ akkwist ġdida fil-każ fejn isiru bidliet materjali fil-kuntratt inizjali, b’mod partikolari għall-kamp ta’ applikazzjoni u l-kontenut tad-drittijiet u l-obbligi reċiproċi tal-partijiet, inkluż id-distribuzzjoni tad-drittijiet ta’ proprjetà intellettwali. Dawn il-bidliet juru l-intenzjoni tal-partijiet li jerġgħu jinnegozjaw it-termini jew il-kundizzjonijiet essenzjali tal-kuntratt. Dan huwa l-każ b’mod partikolari jekk il-kundizzjonijiet emendati kellhom influwenza fuq l-eżitu tal-proċedura, kieku dawn kienu parti mill-proċedura inizjali. (54) L-entitajiet kontraenti jistgħu jiffaċċjaw ċirkostanzi esterni li ma setgħux jipprevedu meta dawn taw il-kuntratt. F’dan il-każ, huwa meħtieġ ċertu grad ta’ flessibilità biex il-kuntratt jiġi adattat għal dawk iċ-ċirkostanzi mingħajr il-bżonn ta’ proċedura ta’ appalt ġdida. Il-kunċett ta’ ċirkostanzi imprevedibbli jirreferi għal ċirkostanzi li ma setgħux ikunu mbassra minkejja tħejjija raġonevolment diliġenti tal-għoti inizjali mill-entità kontraenti, filwaqt li jitqiesu l-mezzi disponibbli tiegħu, in-natura u l-karatteristiċi tal-proġett speċifiku, il-prattika tajba fil-qasam in kwistjoni u l-ħtieġa li tiġi żgurata relazzjoni xierqa bejn ir-riżorsi li jintefqu fit-tħejjija tal-għoti u l-valur prevedibbli tiegħu. Madankollu, dan ma jistax japplika fil-każijiet fejn modifika tirriżulta f’alterazzjoni tan-natura tal-akkwist ġenerali, pereżempju billi jiġu sostitwiti x-xogħlijiet, il-provvisti jew is-servizzi li jridu jiġu akkwistati b’xi ħaġa differenti jew billi jinbidel fundamentalment it-tip ta’ akkwist, minħabba li, f’sitwazzjoni bħal din, wieħed jista’ jassumi li jkun hemm influwenza ipotetika fuq ir-riżultat. (55) F’konformità mal-prinċipji ta’ trattament ugwali u ta’ trasparenza, l-offerent magħżul ma għandux jiġi sostitwit minn attur ekonomiku ieħor mingħajr ma jerġa’ jinfetaħ mill-ġdid il-kuntratt għall-kompetizzjoni. Madankollu, l-offerent li jwettaq il-kuntratt jista’ jgħaddi minn ċerti bidliet strutturali matul it-twettiq tal-kuntratt, bħar-riorganizzazzjonijiet purament interni, amalgamazzjonijiet u akkwisti jew insolvenza. Tali bidliet strutturali ma għandhomx awtomatikament jirrikjedu proċeduri ta’ akkwist ġodda għall-kuntratti kollha mwettqa minn dik l-impriża. (56) L-entitajiet kontraenti għandhom, fil-kuntratti individwali stess, ikollhom il-possibbiltà li jipprovdu modifiki permezz ta’ klawżoli ta’ reviżjoni, iżda dawn il-klawsoli ma għandhomx jagħtuhom diskrezzjoni illimitata. Għaldaqstant, din id-direttiva għandha tistabbilixxi sa liema punt jistgħu jiġu pprovduti modifiki fil-kuntratt inizjali. (57) L-evalwazzjoni uriet li l-Istati Membri ma jissorveljawx b’mod konsistenti u sistematiku l-implimentazzjoni u l-funzjonament tar-regoli dwar l-akkwist pubbliku. Dan għandu impatt negattiv fuq l-implimentazzjoni korretta tad-dispożizzjonijiet li jirriżultaw minn dawk id-direttivi, u jista’ jitqies bħala sors ewlieni ta’ spejjeż u inċertezza. Diversi Stati Membri ħatru korp nazzjonali ċentrali li jittratta kwistjonijiet relatati mal-akkwist pubbliku, iżda l-funzjonijiet li dawn il-korpi huma fdati bihom ivarjaw b’mod konsiderevoli madwar l-Istati Membri kollha. Mekkaniżmi ta’ monitoraġġ aktar ċari, konsistenti u awtorevoli għandhom iżidu l-għarfien tal-funzjonament tar-regoli dwar l-akkwist, iċ-ċertezza legali għan-negozji u l-entitajiet kontraenti, u jikkontribwixxu sabiex jiġu stabbiliti kundizzjonijiet ekwi. Mekkaniżmi bħal dawn jistgħu jservu bħala għodda għall-iskoperta u r-riżoluzzjoni bikrija ta’ problemi, speċjalment fir-rigward ta’ proġetti kofinanzjati mill-Unjoni, u għall-identifikazzjoni ta’ nuqqasijiet strutturali. B’mod partikolari hemm bżonn kbir li jiġu kkoordinati dawk il-mekkaniżmi sabiex jiġu żgurati applikazzjoni, kontrolli u monitoraġġ konsistenti tal-politika tal-akkwist pubbliku, kif ukoll valutazzjoni sistematika tar-riżultati tal-politika tal-akkwist madwar l-Unjoni. (58) L-Istati Membri għandhom jaħtru awtorità nazzjonali waħda li tkun responsabbli għall-monitoraġġ, l-implimentazzjoni u l-kontroll tal-akkwist pubbliku. Korp ċentrali bħal dan għandu jkollu disponibbli informazzjoni diretta u fil-ħin, b’mod partikolari fir-rigward tal-problemi differenti li jaffettwaw l-implimentazzjoni tal-liġi tal-akkwist pubbliku. Din għandha tkun fil-pożizzjoni li tipprovdi rispons immedjat dwar il-funzjonament tal-politika, in-nuqqasijiet potenzjali fil-leġiżlazzjoni u l-prattika nazzjonali, u għandha tikkontribwixxi għall-identifikazzjoni rapida tas-soluzzjonijiet. Bil-ħsieb li jiġġieled b’mod effiċjenti l-korruzjoni u l-frodi, dan il-korp ċentrali u l-pubbliku ġenerali għandu jkollhom ukoll il-possibbiltà li jispezzjonaw it-testi ta’ kuntratti konklużi. Kuntratti ta’ valur għoli għandhom għalhekk jiġu trażmessi lill-korp ta’ spezzjoni bil-possibbiltà li persuni interessati jkollhom aċċess għal dawn id-dokumenti, safejn ma jkunx hemm tfixkil għall-interessi leġittimi pubbliċi jew privati. (59) Mhux l-entitajiet kontraenti kollha jaf għandhom l-għarfien espert intern biex jittrattaw kuntratti ekonomikament jew teknikament kumplessi. F’dan l-isfond, l-appoġġ professjonali xieraq ikun suppliment effettiv għall-attivitajiet ta’ monitoraġġ u kontroll. Min-naħa waħda, dan l-għan jista’ jinkiseb permezz ta’ għodod ta’ kondiviżjoni ta’ għarfien (ċentri ta’ għarfien) li joffru assistenza teknika lill-entitajiet kontraenti; min-naħa l-oħra, in-negozji, b’mod speċjali l-SMEs, għandhom jibbenefikaw minn assistenza amministrattiva, b’mod partikolari meta jipparteċipaw fi proċeduri ta’ akkwist fuq bażi transkonfinali. (60) Diġà jeżistu strutturi jew mekkaniżmi ta’ monitoraġġ, sorveljanza u appoġġ fil-livell nazzjonali u ċertament, dawn jistgħu jintużaw sabiex jiżguraw monitoraġġ, implimentazzjoni u kontroll tal-akkwisti pubbliċi u sabiex jipprovdu l-appoġġ meħtieġ lill-entitajiet kontraenti u l-atturi ekonomiċi. (61) Hemm bżonn ta’ kooperazzjoni effettiva biex tiżgura pariri u prattiċi konsistenti f’kull Stat Membru u fl-Unjoni. Entitajiet maħtura għall-monitoraġġ, l-implimentazzjoni, il-kontroll u l-assistenza teknika għandhom ikunu jistgħu jaqsmu informazzjoni u jikkooperaw; fl-istess kuntest, l-awtorità nazzjonali maħtura minn kull Stat Membru għandha taġixxi bħala l-punt ta’ kuntatt preferut mas-servizzi tal-Kummissjoni bil-għan li tinġabar id-dejta, tiġi skambjata l-informazzjoni u tiġi sorveljata l-implimentazzjoni tal-liġi dwar l-akkwist pubbliku tal-Unjoni. (62) Sabiex ikun hemm adattament għall-iżviluppi tekniċi, ekonomiċi u regolatorji rapidi, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward ta’ għadd ta’ elementi mhux essenzjali ta’ din id-Direttiva. Fil-fatt, minħabba l-ħtieġa li jiġu rispettati l-ftehimiet internazzjonali, il-Kummissjoni għandha tingħata s-setgħa li timmodifika l-proċeduri tekniċi għall-metodi ta’ kalkolu li jirrigwardaw il-livelli limiti stabbiliti kif ukoll li perjodikament tirrevedi l-istess livelli limiti nfushom; ir-referenzi għan-nomenklatura tas-CPV jistgħu jgħaddu minn bidliet regolatorji fil-livell tal-UE u huwa neċessarju li dawn il-bidliet jiġu riflessi fit-test ta’ din id-Direttiva; id-dettalji u l-karatteristiċi tekniċi tat-tagħmir għall-irċevuta elettronika għandhom jinżammu aġġornati mal-iżviluppi teknoloġiċi u l-ħtiġijiet amministrattivi; huwa meħtieġ ukoll li l-Kummissjoni tingħata s-setgħa li trendi ċerti standards tekniċi obbligatorji għall-komunikazzjoni elettronika sabiex tiġi żgurata l-interoperabilità tal-formati u proċessi tekniċi u mezzi tekniċi sabiex jintagħtu messaġġi fil-proċeduri tal-akkwist imwettaq b’mezzi elettroniċi ta’ komunikazzjoni billi jittieħdu f’kunsiderazzjoni l-iżviluppi teknoloġiċi u l-ħtiġijiet amministrattivi; il-Kummissjoni għandha tingħata s-setgħa wkoll sabiex tadatta l-kontenut mandatorju tal-informazzjoni li għandha tiddaħħal fl-avviżi biex jirrifletti l-ħtiġijiet amministrattivi u l-bidliet regolatorji fil-livell nazzjonali u tal-UE; il-lista tal-atti leġiżlattivi tal-Unjoni li tistabbilixxi metodoloġiji komuni għall-kalkolu tal-ispejjeż tul iċ-ċiklu tal-ħajja, imsemmija fl-Artikolu 77(3); il-lista ta’ Konvenzjonijiet Soċjali u Ambjentali Internazzjonali msemmija fl-Artikoli 70 u 79 u l-lista tal-leġiżlazzjoni tal-Unjoni msemmija fl-Artikolu 27(3) li l-implimentazzjoni tagħha toħloq suppożizzjoni ta’ aċċess ħieles għal suq partikolari kif ukoll l-Anness II, imsemmi fl-Artikolu 4(4), li jistabbilixxi lista ta’ atti leġiżlattivi li għandhom jittieħdu f’kunsiderazzjoni meta tiġi valutata l-eżistenza ta’ drittijiet speċjali jew esklussivi, għandhom jiġu adattati malajr sabiex jinkorporaw il-miżuri adottati fuq bażi settorjali. Sabiex tiġi sodisfatta din il-ħtieġa, il-Kummissjoni għandha tingħata s-setgħa li żżomm il-listi aġġornati. (63) Huwa ta’ importanza partikolari li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fil-livell ta’ esperti. Meta tħejji u tfassal l-atti ddelegati, il-Kummissjoni għandha tiżgura li ssir trasmissjoni simultanja, fil-ħin u xierqa tad-dokumenti rilevanti lill-Parlament Ewropew u lill-Kunsill. (64) Il-Kummissjoni għandha tingħata setgħat ta’ implimentazzjoni sabiex ikunu żgurati kundizzjonijiet uniformi għall-implimentazzjoni ta’ din id-Direttiva, bħal fil-proċedura sabiex tintbagħat u tiġu ppubblikata d-dejta msemmija fl-Anness IX u l-proċeduri għat-tfassil u għat-trażmissjoni tal-avviżi, il-formoli standard għall-pubblikazzjoni ta’ avviżi kif ukoll tal-istandards tal-ipproċessar u l-istandards sabiex jintbagħtu l-messaġġi u l-mudell komuni li għandu jintuża mill-korpi ta’ ħarsien ġenerali għat-tfassil tar-rapport statistiku u ta’ implimentazzjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[35]. Il-proċedura konsultattiva għandha tintuża għall-adozzjoni ta’ dawk l-atti ta’ implimentazzjoni, li ma għandhom l-ebda impatt, la mil-lat finanzjarju u lanqas fuq in-natura u l-kamp ta’ applikazzjoni tal-obbligi li joħorġu minn din id-Direttiva. Għall-kuntrarju, dawk l-atti huma kkaratterizzati minn għan amministrattiv sempliċi u jservu biex jiffaċilitaw l-applikazzjoni tar-regoli stabbiliti b’din id-Direttiva. Barra minn hekk, id-deċiżjonijiet sabiex jiġi stabbilit jekk attività partikolari hijiex esposta direttament għall-kompetizzjoni fis-swieq li għalihom l-aċċess huwa ħieles, għandhom jiġu adottati skont kundizzjonijiet li jiggarantixxu kundizzjonijiet uniformi għall-implimentazzjoni ta’ din id-dispożizzjoni. Għaldaqstant, għandhom jingħataw setgħat ta’ implimentazzjoni lill-Kummissjoni anki fir-rigward tad-dispożizzjonijiet dettaljati għall-implimentazzjoni tal-proċedura, kif previst fl-Artikolu 28, biex jiġi stabbilit jekk l-Artikolu 27 huwiex applikabbli kif ukoll id-Deċiżjonijiet infushom. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Me